text:
Ukunikezelwa Kwamasebe
Ukunikezelwa Kwamasebe
Ngo-Oktobha 20, 2012, amaNgqina kaYehova eKorea avuya xa izakhiwo zesebe ezilungisiweyo nezakhiwe ngokutsha zanikezelwa kuYehova. Esi yayisisihlandlo esikhethekileyo kuba abazalwana bakwazi ukukhumbula inkonzo yokuthembeka yeminyaka eyi-100. Ukongezelela, ngo-2012, okwesihlandlo sokuqala inani labavakalisi ladlula ku-100 000. Amavolontiya asekuhlaleni amalunga nayi-1 200 namanye aphesheya ayi-239 asuka kumazwe asithoba akha indawo yokuhlala entsha, isakhiwo sokuprinta, istudiyo negaraji yokulungisa iimoto. Izakhiwo ezininzi zahlaziywa.
Kwintetho yonikezelo ekhuthazayo ka-Anthony Morris, olilungu leQumrhu Elilawulayo kweza abazalwana noodade abayi-3 037. Ngosuku olulandelayo, kwabakho intlanganiso ekhethekileyo kwiholo elikhulu lemiboniso, ibe abantu abangaphezu kwabayi-1 300 bamabandla aseKorea babukela kwi-Intanethi. AmaNgqina kaYehova nabantu abanomdla abayi-115 782 baluvuyela olu cwangciso lokomoya.
Umhla kaMatshi 9, 2013, awusoze ulibaleke kwimbali yabakhonzi bakaYehova eLiberia. Kweza abantu abavela kumazwe ayi-11 xa kwakunikezelwa iofisi yesebe ehlaziyiweyo neyandisiweyo. Bakuvuyela ukuva intetho yokunikezela eyayinikelwa nguGuy Pierce, ilungu leQumrhu Elilawulayo. Emva kweminyaka engaphezu kwelishumi umsebenzi ulityaziswa yimilo kweli lizwe, isebe landiswa ibe laliquka isiza esiselumelwaneni esasisetyenziswa ngabavukeli-mbuso njengendawo yokuzimela. Amalungu entsapho yaseBheteli ayi-51 ayakuvuyela ukusebenzisa indawo yokuhlala enamagumbi ayi-35, iiofisi ezihlaziyiweyo, isakhiwo sokuthumela iincwadi esitsha, isakhiwo sokulungisa izinto, igumbi lokutyela nekhitshi elitsha.
Abantu abahlala kwiRiphabliki yaseGeorgia banobubele yaye bathanda uThixo. Emva kokubhanga kweSoviet Union, kwabakho ixesha lolwando olukhulu elalandelwa lelentshutshiso ekrakra. Le ntshutshiso seyadamba. Enye into eyayiyimbalasane kumaNgqina kaYehova eGeorgia kukunikezelwa kwesebe nguDavid Splane weQumrhu Elilawulayo, ngoMgqibelo, Aprili 6, 2013, wanikela intetho enikezela isebe leli lizwe elilungisiweyo laza landiswa, iHolo yeNdibano kunye nendawo eza kuba neSikolo Sabavangeli BoBukumkani neSikolo Sabaveleli Abahambahambayo Nabafazi Babo. Olu cwangciso lwaphulaphulwa ziindwendwe eziyi-338 ezisuka kumazwe ayi-24 namaNgqina aseGeorgia angaphezu kwayi-800.
Ngosuku olulandelayo, uMzalwan’ uSplane wanikela intetho ekhethekileyo eyamanyelwa ngabantu abayi-15 200, ibe abasemabandleni babeyibukele ngevidiyo okanye beyiphulaphule kwifowuni. Esi siganeko sabachukumisa abant’ abaninzi. Omnye umzalwana oselula wathi, “Ngoku ndazi kakuhle ukuba kuza kuba njani kwihlabathi elitsha.”
NgoJuni 29, 2013, eBheteli kwanikezelwa isakhiwo esitsha esineeofisi nesinemigangatho emithathu, eYangon, eMyanmar. UGuy Pierce weQumrhu Elilawulayo wanikela intetho yonikezelo kubantu abayi-1 013 kuquka iindwendwe ezisuka kwamanye amazwe ayi-11. Iqela labazalwana noodade baseMyanmar elalabelwe ukuba lamkele iindwendwe kwiSikhululo Seenqwelo-moya Samazwe Ngamazwe SaseYangon ladibana nendoda esuka kwilizwe apho umsebenzi wamaNgqina kaYehova uvaliweyo khona. Isalatha kwibhodi ethi, “Namkelekile maNgqina KaYehova” le ndoda yabuza: “Namkela amangqina aze kuxoxa ityala elithile?” Baphendula bathi: “Hayi, samkela abahlobo bethu.” Le ndoda yabuza, “ngubani lo Yehova ubhalwe apha?” Abazalwana noodade bayishumayeza le ndoda. Ngosuku olulandelayo, kwaqhutywa intlanganiso ekhethekileyo eMyanmar Convention Center, apho uMzalwan’ uPierce wanikela intetho enomxholo othi, “Khonza UYehova Ngentliziyo Eqondayo.” Iindawo ezintandathu zaluphulaphula efowunini ucwangciso, ibe yayingabantu abayi-2 963 ababephulaphule le nkcazelo ifike ngexesha elifanelekileyo. Omnye umqhubi webhasi owayeqhubela abazalwana noodade basekuhlaleni ababesiya kule ntlanganiso ikhethekileyo wathi: “Ndiphawule ukuba ningabantu abangafaniyo nabanye abantu bezinye iicawa. Ninesimilo, ninxiba kakuhle ibe ninobubele. Ndidla ngokuqhubela abantu abaninzi, kodwa andizange ndakha ndababona abantu abanje!”
UStephen Lett weQumrhu Elilawulayo wanikela intetho yokunikezela iofisi yesebe eyandisiweyo ngoLwesithathu, ngoJulayi 3 2013. Abakhonzi abanyanisekileyo bakaYehova eMoldova bavuya kakhulu. Kongezwe isakhiwo esinemigangatho emithathu esinendawo yokothula iincwadi namagumbi okuhlala ayi-10 kuquka neHolo yoBukumkani enemigangatho emibini esetyenziswa ngamabandla asixhenxe. Amalungu ayi-33 entsapho yaseBheteli eMoldova akuvuyela ukwamkela iindwendwe ezivela eJamani, eIreland, eNetherlands, eRomania, eRashiya, eUkraine naseUnited States. Phakathi kwabantu ababekho yayingabazalwana noodade abaliqela abakhonza uYehova ngokuthembeka ngexesha laxa umsebenzi wawuvaliwe, abanye babo babencedise ekukhupheleni nasekusasazeni uncwadi ngelo xesha. Abanye ababekho ngabantu abaninzi ababegxothelwe eSiberia nabazali babo xa kwakutshutshiswa amaNgqina kaYehova eSoviet Union. NgeCawa, uMzalwan’ uLett wanikela intetho echukumisayo eyatolikwa ngesiRomania nesiRashiya kubantu abayi-14 705—elona nani likhulu lamaNgqina kaYehova akha ahlanganisana eMoldova.
Qhubekani Nithandaza, Ningayeki
UYesu wabalaselisa isibakala sokuba simele ‘sithandaze singayeki.’ (Luka 18:1) Xa uthandaza womeleza ukholo lwakho. Ngoko kufuneka ‘uthandaze ngokungapheziyo uzingise.’ (1 Tes. 5:17; Roma 12:12) Njengoko usenjenjalo ngamana ‘uThixo woxolo . . . angakuxhobisa ngento yonke elungileyo ukuze wenze ukuthanda kwakhe, esenza kuwe ngoYesu Kristu.’—Heb. 13:20, 21.


c: text/html

text:
IZINTO EZINOKWENZIWA NGABANTWANA XA KUFUNDWA
Izinto Ezenziwa Xa Kufundwa
Yalatha Oonyana BakaYakobi
Zikhuphelele le nkcazelo uze, uyiprinte uze ubone ukuba ungakwazi na ukuchaza amagama oonyana abathathu bakaYakobi.
OKUNGAKUMBI
Ngubani Oza Kumkhuthaza?
Lo mdlalo unceda abantwana abaphakathi kweminyaka eyi-8 neyi-12 bacebe indlela abanokumkhuthaza ngayo omnye umntu.
Cula Ingoma Ethetha Ngokuba Nesibindi
Funda ingoma ethetha ngokuba nesibindi uze uyicule nentsapho yakowenu.
Umoya Oyingcwele Uvelisa Isiqhamo
Lo mdlalo uza kunceda abantwana abaphakathi kweminyaka eyi-8 neyi-12 bafunde ngeempawu zesiqhamo somoya.

robotstxt: allowed

filter: keep


text:
Ibhola ekhatywayo
Intshayelelo ngebhola ekhatywayo[tshintsha | edit source]
Ibhola ekhatywayo ngomnye umdlalo othi udlalwe kwibala eline kona ezine kuphela. Lomdlalo waqala, ngesiqikelelo, kunyaka ka-1860 eqalwa ngamadoda aseNgilane. Ibhola ekhatywayo ukuze idlalwe kufuneka kubekho amaqela amabini, iqembu ngalinye kufuneka libenabadlali abalishumi elinanye ebaleni ukuze kuqalwe umdlalo webhola ekhatywayo. Kwibhola ekhatywayo sibano sompempe lo umntu ngulo uye angcine ixesha lomdlalo wonke kwaye ubana makhadi amabini elibomvu nelityheli, apho awakhuphe xa umdlali edlale omnye umdlali kakubi. Siye sifumane nabancedisi sompempe ababini, omnye uma kwelinye icala lebala nomnye kunjalo. Abancedisi sompempe owabo umsebenzi kuku jonga ibhola ephumayo ebaleni kunye nokunjonga abadlali abalalelayo.
Okubanzi ngebhola ekhatywayo[tshintsha | edit source]
Lo mdlalo udlalwa imizuzu elishumi elinethoba. Kodwa kuye kwenzeke kudlalwe imizuzu engapha koko xa kungekho qela liphumelelayo kumdlalo oqhubekekayo. Lo mizuzu iye ibeyimizuzu engama-30 ubude. Ukuba kuye kwenzeka ukuba iphele le mizuzu ingekho iqembu eliphumelelayo kuye kuyiwe emapenal'thini, apho kuye kubonakale iqembu eliphumelelayo. Sinaye nonozindi lo umdlali ngulo uhlala ezipalini, nguye oqinisekisa ukuba akungeni bhola ezipalini. Encediswa ngabadlali abane emva, abobathi bangxininise xa elinye iqembu liqhubela ibhola kwicala labo. [1]


text:
I-JW BROADCASTING
Mamela Ezirekhodiweyo KwiTV.JW.ORG
Icandelo elithi Ezirekhodiweyo linezandi ezahlukahlukeneyo. Mamela isandi sibe sinye okanye uzidlale zonke ezahlukahlukeneyo.
Cofa kwindawo ethi Ezirekhodiweyo ukuze ubone izandi ezirekhodiweyo ezikhoyo. Ukuze umamele ezirekhodiweyo yenza oku:
Mamela Inkqubo Yesandi Esirekhodiweyo Okanye Uzimamele Zonke
Izandi ezirekhodiweyo zifumaneka kumxholo othi ezirekhodiweyo. Yehla ukuze ubone zonke ezirekhodiweyo.
Ikhompyutha okanye itablet: Cofa umgca Okhombe Ekhohlo okanye Okhombe Ekunene ukuze ubone ezirekhodiweyo ezingakumbi ezikhoyo.
Ifowuni: Inqkubo yesandi esirekhodiweyo kwicandelo ngalinye iyavela. Ukuze ubone ezinye izandi ezirekhodiweyo kwicandelo, cofa kwindawo ethi Bona Ezingakumbi.
Ukuze ukhethe isandi esirekhodiweyo osifunayo, cofa kumfanekiso waso. Umfanekiso nomxholo wesandi osikhethileyo uza kuvela.
Cofa kwindawo ethi Dlala ukuze udlale isandi esirekhodiweyo. (Qaphela: Kwi-iOS nakwiAndroid kufuneka ucofe kwindawo ethi Dlala xa kuvela iimpawu zevidiyo.)
Icebiso: Kunokuba udlale isandi esinye ngexesha, unokucofa kwindawo ethi Dlala Zonke ukuze zidlale zonke izandi ezirekhodiweyo kwicandelo.
Cofa kuShuffle ukuze udlale zonke izandi ezikwicandelo ngokungalandelelani.
Phawula: Ukuba ufuna ukuyimisa, ukuyisa phambili, ukuyibuyisa umva, loo nto ayizukwenzeka ukuba uzidlale zonke kwicandelo.
Yenza Oko Ufuna Ukukwenza
Cofa kwindawo Yokumisa Isandi xa ufuna ukusimisa.
Cofa kwindawo ethi Dlala ukuze usidlale.
Ukuze uye kwenye indawo kwisandi osidlalayo, yisa ichaphaza phambili okanye ulibuyise umva.
Kwindawo ethi Dlala Zonke okanye kwethi Shuffle, cofa indawo yokubuyela umva ukuze uye kwisandi obukhe wasimamela kwicandelo.
Kwindawo ethi Dlala Zonke okanye kwethi Shuffle, cofa indawo yokuya phambili ukuze uye kwisandi esilandelayo kwicandelo.
Ukuze utshintshe indlela isandi esivakala ngayo, sebenzisa iindlela eziqhelekileyo zokwenza oko ezikwikhompyutha okanye kwisixhobo sakho se-elektroniki.


text:
OKO KUFUNDISWA YIBHAYIBHILE
Ukunxibelelana Nabafi
Ngaba kuphosakele ukuzama ukunxibelelana nabafi?
“Musani ukuphethukela kwabaneshologu . . . ukuze nizenze abangahlambulukanga ngabo.” —Levitikus 19:31.
OKO KUTHETHWA NGABANTU
Ngokuqhelekileyo, abantu bafuna ukwazi ukuba izalamane nabahlobo babo abafileyo abeva zintlungu. Ngoko baye bathi: “Kutheni singayi egqirheni ukuze sinxibelelane naye? Mhlawumbi liya kusichazela okuthile ngaye, sitsho sixole.”
OKO KUFUNDISWA YIBHAYIBHILE
IBhayibhile iyangqala xa kufikelelwa kumba wokunxibelelana nabafi—owawuxhaphakile mandulo. Ngokomzekelo, uMthetho uYehova uThixo awawunika uSirayeli wawusithi: “Maze kungafunyanwa namnye kuwe . . . obuza koneshologu . . . nobuzisa kwabafileyo. Kuba uYehova uyamcekisa wonke ubani ozenzayo ezi zinto.” (Duteronomi 18:10-12) IBhayibhile iphinda ithi bonke abo banxibelelana nabakwelemimoya nangayiphi na indlela, “abayi kubudla ilifa ubukumkani bukaThixo.” —Galati 5:19-21.
Ngaba abafileyo banegalelo kubomi babaphilayo?
“Abaphilayo bayazi ukuba baya kufa; kodwa abafileyo, abazi nto konke konke.” —INtshumayeli 9:5.
OKO KUTHETHWA NGABANTU
Abantu abaninzi bakholelwa ukuba abafi bayaphila ngandlel’ ithile. Yiyo loo nto bezama ukuthetha nabantu abafileyo kuba befuna ukwazi okuthile okanye befuna ukubaxolisa ukuze bangabahluphi.
OKO KUFUNDISWA YIBHAYIBHILE
“Kuba abaphilayo bayazi ukuba baya kufa; kodwa abafileyo, abazi nto konke konke . . . Uthando lwabo, intiyo yabo nekhwele labo [zinto ezo bebenazo ngoxa bebesaphila] sele latshabalala.” (INtshumayeli 9:5, 6) IBhayibhile itsho phandle ukuba abafileyo bafile! Akukho nto bayicingayo nabayenzayo, ibe abanako ukunqula uThixo. INdumiso 115:17 ithi: “Abafileyo abamdumisi [uThixo], bengenjinjalo nabo behlayo baye kwelokuthula.”
Abakhe bathethe inyani na abavumisi?
“Kufanele kucelwe kubantu abafileyo na ngenxa yabantu abaphilayo?” —Isaya 8:19.
OKO KUTHETHWA NGABANTU
Abanye abantu bathi abavumisi banokuchaza izinto ezaziwa ngabafi, izalamane kunye nabahlobo babo kuphela.
OKO KUFUNDISWA YIBHAYIBHILE
Isahluko 28 sencwadi yoku-1 kaSamuweli sisixelela ngoKumkani uSawule ongathembekanga owaphula umthetho kaThixo ngokuya kumfazi ovumisayo. Waya kumfazi ovumisayo, ekwabonakala ngathi umnxibelelanisa noSamuweli, indoda yakwaThixo eyayisele ifile! Ngaba yayinguSamuweli nyhani lowo? Akunjalo! Lo mfazi wayethetha nomkhohlisi owayezenza uSamuweli owayefile.
Loo mkhohlisi yayiyidemon esebenza “noyise wabo ubuxoki”—uSathana. (Yohane 8:44) Kutheni iidemon zisenza ngathi abafileyo bayaphila? Kuba zifuna ukunyelisa uThixo nokwenza abantu bangalithembi iLizwi lakhe iBhayibhile.—2 Timoti 3:16.
Ngaba ke oko kuthetha ukuba abantu abafileyo akukho themba ngabo? Hayi akunjalo! IBhayibhile ithembisa ukuba abo ‘balele’ emangcwabeni baza kuvuka. * (Yohane 11:11-13; IZenzo 24:15) Oko kuyasiqinisekisa ukuba izalamane zethu ezifileyo aziva zintlungu.
^ isiqe. 16 Isahluko 7 sencwadi ethi Yintoni Ngokwenene Efundiswa YiBhayibhile? sinomxholo othi, “Ithemba Lokwenene Ngabantu Obathandayo Abafileyo.”
Funda Okungakumbi
Ngaba UMtyholi Uyakwazi Ukulawula Abantu?
UMtyholi ubalawula njani abantu, kwaye ungazikhusela njani kumaqhinga akhe?


text:
FEBRUWARI 17, 2014
KWIIPHILIPPINES
INKCAZELO EYONGEZELELEKILEYO: AmaNgqina KaYehova Alungiselela Ukunceda Emva KweSitshingitshane Esikhulu UHaiyan
EMANILA, kwiiPhilippines—Ngenxa yomonakalo omkhulu owenziwe siSitshingitshane uHaiyan, amaNgqina kaYehova aye alungiselela ukunceda abo bathwaxwe yile ntlekele.
Iofisi yesebe yamaNgqina kaYehova eseManila iye yaseka iikomiti ezintlanu zokunceda abo bathwaxwe yile ntlekele. Kuye kwathunyelwa izinto zokunceda ezingaphezu kweetoni eziyi-190 kumbindi weePhilippines. AmaNgqina asuka kumazwe amalunga nalishumi aye afak’ isandla ancedisa kweli phulo. Kukho amavolontiya anceda ekulungiseni amakhaya angaphezu kwayi-2 000 okanye anceda ngezinto zonyango.
Kukho abantu abayi-225 abasaxhwarhe kwiintente ezigxunyekwe ngamaNgqina ezikufutshane neCalbayog City, eSamar. Kuqikelelwa ukuba i-15 ukuya kutsho kwi-20 pesenti yabantu abakwezi ntente abangomaNgqina.
Ngenxa yesi sitshingitshane besinamandla, nesiye sabangela izantyalantyala nokukhukhuliseka komhlaba, liye lenyuka inani labantu abaswelekileyo laya kutsho ku-6 201 ibe abayi-1 785 abakafunyanwa. Kuye konzakala abantu abamalunga nabayi-28 000 yaye kukho amakhaya angaphezu kwesigidi awohlokileyo. Iofisi yesebe yamaNgqina kaYehova akwiiPhilippines iye yaqinisekisa ukuba amaNgqina kaYehova ayi-33 aswelekile yaye ayi-10 awakafunyanwa ibe kucingelwa ukuba aswelekile.
Ukususela ngoDisemba 7, 2013, uMark Sanderson weQumrhu Elilawulayo lamaNgqina kaYehova uye wathatha iintsuku ezisixhenxe endwendwela amaphondo amahlanu athwaxwe yile ntlekele. Uthi: “ISitshingitshane uHaiyan siye sathwaxa iintsapho ezininzi kwiiPhilippines; kodwa sekunjalo thina sikulungele ukunceda ngezinto ezidingekayo, ngabantu bokusebenza nangentuthuzelo.”
Fowunela:
UJ. R. Brown, Office of Public Information, tel. +1 718 560 5000
KwiiPhilippines: uDean Jacek, tel. +63 2 411 6090


text:
Ukumanyana Kweecawa—Ngaba Yindlela Leyo UThixo Afuna Ngayo?
“Ngaba iicawa ziyasimanya okanye ziyasahlukanisa?” Lo mbuzo wavela kwiphephandaba iThe Sydney Morning Herald. I-89 pesenti yabo baphendulayo yathi ivakalelwa kukuba iicawa ziyasahlukanisa.
KODWA ke abo baxhasa ukumanyana kweecawa ababoni ngaloo ndlela. UEboo Patel, ongumseki wombutho i-Interfaith Youth Core wathi: “Ayikho icawa engakukhuthaziyo ukuba nobubele . . . , ukunyanyekelwa kwendalo . . . , nokubuk’ iindwendwe.”
AmaBhuda, amaKatolika, amaProtestanti, amaHindu, amaSilamsi, nezinye iicawa ezininzi zikhe zamanyana ukuze zilwe nobuhlwempu, zilwele amalungelo abantu, ukupheliswa kweziqhushumbisi, okanye ukukhuselwa kwendalo. Iicawa ngeecawa ziye zamanyana ukuze zisebenzisane zize zikhuthazane. Zibhiyozela iimvelaphi zazo ezahlukeneyo ngokukhanyisa amakhandlela, ngemiculo, imithandazo, njalo njalo.
Ngaba ukudibana kweecawa ezahlukeneyo yindlela eyiyo yokuphelisa ukungavisisani kwazo? Ngaba ukumanyana kweenkonzo yindlela kaThixo yokuzisa ihlabathi elibhetele?
UKUMANYANA KWEECAWA—KUFEZE NTONI?
Enye yezona ntlangano zinkulu zonqulo izingomb’ isifuba ngokumanyanisa kwayo iicawa ezingaphezu kwe-200 kumazwe ayi-76. Ithi injongo yayo kukuba “iicawa zinyamezelane yaye zisebenzisane yonke imihla.” Noko ke, oko akubanga lula njengokuba isitsho. Ngokomzekelo, ngokutsho kwabaseki bale ntlangano, kwaye kwafuneka akhethwe kakuhle amagama abhalwe kwisivumelwano ukuze angakhubekisi nayiphi na icawa etyobela eso sivumelwano. Ngoba? Esinye isizathu sikukuba kwakungavunyelwana ngelokuba lalifanele liqukwe kusini na igama likaThixo kweso sivumelwano. Ngoko, ayizange iqukwe nantoni na eyayinento yokwenza noThixo.
Ziicawa ezinjani ezo, ezingalisebenzisiyo igama likaThixo? Khona, zahluke njani kwimibutho yehlabathi enceda abantu? Kungenxa yoko le nto intlangano yonqulo ekhankanywe ngasentla ingazibizi ngokuba iyintlangano yonqulo, kodwa izibiza “njengentlangano edala umanyano.”
NGABA UKUKHUTHAZA IIMPAWU EZINTLE KWANELE?
UDalai Lama, umfundisi omkhulu wobuBhuda, oxhasa ukumanyana kweecawa, uthi: “Phantse zonke iicawa zikhuthaza into enye: uthando, ububele nokuxolela.” Wongezelela athi: “Eyona nto ibalulekileyo kukuba ezi mpawu sizibonakalise imihla ngemihla.”
Kakade ke, iimpawu ezinjengothando, ububele nokuxolela zibalulekile. UMthetho Omkhulu owachazwa nguYesu uthi: “Zonke izinto, ngoko, enifuna abantu bazenze kuni, yenzani ngokunjalo nani kubo.” (Mateyu 7:12) Kodwa ngaba unqulo lokwenyaniso lumele luphelele nje ekukhuthazeni iimpawu ezintle?
Umpostile uPawulos wathi ngabaninzi ababesithi bakhonza uThixo ngexesha lakhe: “Ndinikela ubungqina bokuba banenzondelelo kuThixo; kodwa kungekhona ngokolwazi oluchanileyo.” Yayiyintoni ingxaki? UPawulos wathi, ‘Ngenxa yokungabazi ubulungisa bukaThixo babefuna ukuzimisela obabo.’ (Roma 10:2, 3) Kuba babengenalo ulwazi oluchanileyo loko kufunwa nguThixo, inzondelelo yabo nokholo lwabo lwalulilize.—Mateyu 7:21-23.
OKO KUTHETHWA YIBHAYIBHILE NGOKUMANYANA KWEECAWA
UYesu wathi: “Banoyolo abanoxolo.” (Mateyu 5:9) UYesu wayekwenza oko wayekufundisa kuba wayeshumayela isigidimi soxolo kubantu beecawa ezahlukahlukeneyo. (Mateyu 26:52) Abo babezamkela iimfundiso zakhe bamanyaniswa luthando. (Kolose 3:14) Kodwa ngaba uYesu wayezimisele nje ukumanyanisa abantu beecawa ezahlukahlukeneyo ukuze bahlalisane ngoxolo? Ngaba wazimanya nabantu bezinye iicawa?
Iinkokeli zonqulo zehlelo labaFarisi nelabaSadusi zamchasa uYesu—zada zafuna nokumbulala. Wenza ntoni? UYesu wayalela abafundi bakhe wathi: “Bayekeni benjalo. Bangabakhokeli abaziimfama.” (Mateyu 15:14) UYesu akazange azidibanise nezo nkokeli.
Emva kweminyaka kwasekwa ibandla lobuKristu eGrisi, kwisixeko salapho esiyiKorinte, esasidume ngokuba nezithethe neenkcubeko ezahlukahlukeneyo kunye neecawa ngeecawa. Ayeza kwenza njani amaKristu awayelapho? Umpostile uPawulos watsho phandle ukuba ayengafanele amanyane nezinye iinkonzo xa wabhala wathi: “Kuba bunabudlelane buni na ubulungisa nokuchas’ umthetho? Okanye kunakwabelana kuni na ukukhanya nobumnyama? Ngokubhekele phaya, unakuvumelana kuni na uKristu noBheliyali [okanye uSathana]?” Waza kamva wongeza wathi: “Ngoko ke phumani phakathi kwabo, nizahlule.”—2 Korinte 6:14, 15, 17.
Ngokucacileyo, iBhayibhile ayivumelani nokumanyana kweecawa. Kodwa usenokuzibuza, ‘Xa kunjalo, lunokubakho njani umanyano lokwenene?’
UMANYANO LOKWENENE
Kukho isiphekepheke esisemajukujukwini esijikeleza umhlaba. Sakhiwa ngabantu abavela kumazwe ayi-15. Ngaba babenokukwazi ukusakha ukuba babengazange bavumelane ngeplani enye?
Kuyafana ke nangokumanyana kweecawa namhlanje. Nangona zikhuthaza intsebenziswano nokuhlonelana, azivumelani ngendlela enye yokukhonza. Ngenxa yoko, indlela yazo yokuziphatha neemfundiso zazo zahlukahlukene.
IBhayibhile isichazela indlela yokukhonza uThixo, efana neplani. Ukuphila ngokuvumelana neemfundiso zeBhayibhile kuya kubuphucula ubomi bethu. Abo bakwenzileyo oko baye bamanyana ngokobuhlanga nangokonqulo baza bafunda ukuhlalisana ngoxolo. UThixo wakuxela kwangaphambili oku wathi: “Izizwana ndiya kuzinika ukuba zitshintshele kulwimi olusulungekileyo, ukuze zonke zibize egameni likaYehova, ukuze zimkhonze ngaxhatha linye.” Umanyano lubangelwa kukuthetha ‘ulwimi olusulungekileyo,’ oluyindlela afuna ukukhonzwa ngayo uThixo.—Zefaniya 3:9; Isaya 2:2-4.
AmaNgqina kaYehova akumema ngokufudumeleyo ukuba uye kwiHolo yawo yoBukumkani ekufutshane nawe, uze uzibonele uxolo nomanyano olungathethekiyo olukhoyo phakathi kwawo.—INdumiso 133:1.


text:
Ukwenza Iintlanga Zilungele “Imfundiso KaYehova”
“Ibamba . . . laba likholwa, njengoko lalithe khamnqa yimfundiso kaYehova.”—IZENZO 13:12.
1-3. Yintoni eyayisenza kube nzima ukuba abafundi bakaYesu bashumayele iindaba ezilungileyo “kuzo zonke iintlanga”?
UYESU KRISTU wabashiya nomsebenzi omkhulu abalandeli bakhe. Wabayalela ukuba ‘benze abafundi abantu beentlanga zonke.’ Kwakufuneka bashumayele ‘iindaba ezilungileyo zobukumkani’ kubantu abakuwo “wonke umhlaba omiweyo kube bubungqina kuzo zonke iintlanga.”—Mateyu 24:14; 28:19.
2 Abafundi babemthanda uYesu kwaye bezithanda neendaba ezilungileyo. Kodwa kusenokwenzeka ukuba babezibuza, ‘Siza kuyenza njani le nto uYesu asiyalele yona?’ Okokuqala, babembalwa. Kwakhona, babefundisa abantu ukuba uYesu nguNyana kaThixo, kodwa bona babe bemazi ebulewe. Ukongezelela koko, abantu abaninzi babejonga abafundi njengabantu “abangenamfundo nabaqhelekileyo.” (IZenzo 4:13) Iinkokeli zonqulo zamaYuda zazifunde kwizikolo zonqulo, kodwa abafundi bona babengawazi nokuwazi umnyango wezo zikolo. Kwaye umyalezo ababewushumayela wawungavumelani nezithethe zamaYuda ezazifundiswe zezi nkokeli zonqulo kangangamakhulu eminyaka. Ekubeni abafundi babengabonwa nokuba ziziciko zayiphi imbiza kwaSirayeli, inoba babezibuza ukuba ukho kusini na umntu owayeya kubamamela kuBukhosi bamaRoma.
3 UYesu wayebalumkisile abafundi bakhe esithi babeya kuthiywa baze batshutshiswe kwaye abanye babo babeya kubulawa. (Luka 21:16, 17) Babeza kungcatshwa ngabahlobo naziintsapho zabo. Kwelinye icala, kwakuza kubakho abantu abazibiza ngokuba ngamaKristu, babe befundisa ubuxoki. Kwaye abafundi babeza kushumayela kwiindawo ezinolwaphulo-mthetho nogonyamelo. (Mateyu 24:10-12) Yayiza kwenzeka njani into yokuba bashumayele “kude kuse nakwezona nxalenye zikude zomhlaba”? (IZenzo 1:8) Inoba babezibuza ukuba babeza kuwuqala ngaphi lo msebenzi, njengokuba kwakukho ezi ngxaki zingaka.
4. Waba yintoni umphumo womsebenzi wokushumayela?
4 Nangona abafundi babesazi ukuba lo msebenzi wawuza kuba nzima, bamthobela uYesu baza bashumayela eYerusalem, eSamariya, de baya kufika nakwamanye amazwe. Emva kweminyaka emalunga neyi-30, babesele befike kwiindawo ezininzi kangangokuba umpostile uPawulos wakwazi ukuthi ‘bashumayele kwindalo yonke ephantsi kwezulu.’ Kwaye abantu beentlanga ngeentlanga baba ngabafundi. (Kolose 1:6, 23) Ngokomzekelo, xa uPawulos washumayela kwisiqithi saseSipro, kwanomlawuli, okanye ibamba laseRoma, laba ngumfundi ngenxa yokuba “lalithe khamnqa yimfundiso kaYehova.”—Funda iZenzo 13:6-12.
UYesu wayethembise abafundi bakhe ukuba uza kuba nabo uze nomoya oyingcwele ubancede
5. (a) UYesu wabathembisa ngantoni abafundi bakhe? (b) Ithini enye incwadi yembali ngenkulungwane yokuqala?
5 Aba bafundi babesazi ukuba babengayi kukwazi ukushumayela kumhlaba wonke bebodwa. Kodwa ke babekhumbula nokuba uYesu wayebathembise ukuba uza kuba nabo, uze nomoya oyingcwele ubancede. (Mateyu 28:20) Zikho nezinye izinto ezisenokuba zabanceda abafundi ngelo xesha. Kaloku, enye incwadi yembali ithi inkulungwane yokuqala yayilelona xesha lihle lokuba amaKristu aqalise ukushumayela, kwaye kamva avakalelwa kukuba uThixo wayewavulele indlela.
6. (a) Yintoni esiza kuthetha ngayo kweli nqaku? (b) Yintoni esiza kuthetha ngayo kwinqaku elilandelayo?
6 Ngaba uYehova watshintsha iziganeko zehlabathi ngenkulungwane yokuqala ukuze amaKristu akwazi ukushumayela? IBhayibhile ayitsho. Esikwaziyo kukuba uYehova wayefuna abantu bakhe bashumayele iindaba ezilungileyo nokuba uSathana akazange akwazi ukubayekisa. Kweli nqaku siza kuthetha ngezinto ezenza kwaba lula kubafundi ukushumayela ngenkulungwane yokuqala. Kwelilandelayo, siza kuthetha ngezinye ezisincedileyo kutshanje ukuze sishumayele iindaba ezilungileyo ehlabathini jikelele.
UXOLO LWASEROMA
7. Lwaluyintoni uXolo LwaseRoma, kwaye yintoni eyenza elo xesha lahluka kwamanye amaxesha?
7 Inkulungwane yokuqala yayilixesha loxolo kuBukhosi baseRoma, ibe loo nto yenza kwalula ukuba abafundi bashumayele. Eli xesha labizwa ngokuba luXolo LwaseRoma, okanye iPax Romana ngesiLatini. Ngelo xesha, urhulumente waseRoma wayephelisa nayiphi na imvukelo eqalayo. Ewe kona zazikho iimfazwe, kanye ngendlela uYesu awayeprofete ngayo. (Mateyu 24:6) AmaRoma ayitshabalalisa iYerusalem ngo-70 C.E., aza alwa amadabi amancinane kufutshane nemida yobu bukhosi. Kodwa inkoliso yomhlaba wawo yayiseluxolweni, kwaye kwakulula ukuba abafundi bahambahambe baze bashumayele. Eli xesha loxolo lathatha iminyaka emalunga neyi-200. Enye incwadi ithi, kuyo yonk’ imbali yoluntu akukakhe kwenzeke ukuba abantu abaninzi babe seluxolweni ixesha elide kangako.
8. UXolo LwaseRoma lwabanceda njani abafundi?
8 Malunga neminyaka eyi-250 emva kwexesha likaKristu, umphengululi uOrigen wabhala ngeli xesha loxolo. Wathi ekubeni iRoma yayilawula amazwe amaninzi, kwaba lula ukuba abafundi bashumayele kuwo onke. Abantu babengaxakekanga kukukhusela ilizwe labo, kunoko babeseluxolweni kumakhaya abo. Ngoko uOrigen wayevakalelwa kukuba ngenxa yolu xolo, abantu abaninzi batsho baba nethuba lokubamamela abafundi ababeshumayela ngothando nangoxolo. Nangona abafundi babetshutshiswa, basebenzisa elo ixesha loxolo kangangoko banako baza bashumayela iindaba ezilungileyo kuyo yonke indawo.—Funda amaRoma 12:18-21.
KWABA LULA UKUHAMBAHAMBA
9, 10. Ziziphi ezinye izinto ezenza kwaba lula ukuba abafundi bahambahambe?
9 AmaRoma enza iindlela ezinobude obungaphezu kwe-80 000 yeekhilomitha ezazidibanisa phantse zonke iinxalenye zobo bukhosi. Amajoni omkhosi onamandla waseRoma ayesebenzisa ezo ndlela aze akhawuleze aye kufika naphi na ukuze akhusele umhlaba wawo kwaye alawule abantu. NamaKristu ayesebenzisa ezo ndlela ukuze anqumle amahlathi, iintlango kunye neentaba aye kushumayela kwiindawo eziliqela.
Iindlela ezazenziwe ngamaRoma zenza kwalula ukuba amaKristu aye kushumayela kwiindawo ezininzi
10 Ukongezelela kwiindlela zawo, amaRoma ayehamba nangamaphenyane. Ayehamba ngawo emilanjeni nakwimijelo yamanzi okanye elwandle esiya kwiidolophu eziliqela kubo bonke obo bukhosi. Kaloku, amaRoma ayenemizila yeenqanawa eyi-900. NamaKristu ayekwazi ukuhamba ngaloo maphenyane esiya kwiindawo ezininzi. Kwakungeyomfuneko ukuba aphathe amaxwebhu asemthethweni, njengeencwadi zokundwendwela, ukuze angene kwamanye amazwe. Nabaphangi babenqaba ezindleleni kuba babesazi ukuba amaRoma ayeya kubabonis’ amaqhekez’ engqele. Ibe ngenxa yokuba zazininzi iinqanawa zomkhosi wamaRoma ezazihamba elwandle, abantu babengoyiki ukuhlaselwa ngabaphangi baselwandle. Nangona iBhayibhile isithi uPawulos wakha waphukelwa yinqanawa nokuba wakha wasengozini elwandle, ayitsho ukuba wakha wahlaselwa ngabaphangi. Ngoko abantu babedla ngokukhuseleka xa behamba ezindleleni nangamaphenyane.—2 Korinte 11:25, 26.
ISIGRIKE
11. Kwakutheni ukuze abafundi basebenzise isiGrike?
11 Iindawo ezininzi ezazilawulwa ngamaRoma zazikhe zaphantsi komlawuli waseGrisi uAleksandire Omkhulu. Ngenxa yoko abantu balapho babekwazi ukuthetha isiGrike ekuthiwa sisiKoine. Ngoko, abafundi babekwazi ukubashumayeza ngolu lwimi. Babekwazi nokubacaphulela kwiZibhalo zesiHebhere kuba zaziguqulelwe kwisiGrike. Abantu abaninzi babeyazi le nguqulelo, ebizwa ngokuba yiSeptuagint, eyayiguqulelwe ngamaYuda awayehlala eYiputa. Nababhali beBhayibhile basebenzisa isiGrike xa babebhala ezinye iincwadi zeBhayibhile. IsiGrike sasinesigama esityebileyo, ngoko sasizicacisa kakuhle iimfundiso ezinzulu zeBhayibhile. Kwaye saba lulwimi oluthethwa emabandleni, ibe sawanceda amanyana.
12. (a) Yintoni icodex, yaye kutheni kwakulula nje ukusebenzisa yona kunomsongo? (b) Uninzi lwamaKristu lwaqalisa nini ukusebenzisa iincwadi?
12 AmaKristu enkulungwane yokuqala ayesebenzisa ntoni ukuze afundise abantu iBhayibhile? Ekuqaleni, ayesebenzisa imisongo. Kodwa kwakungelula ukuyisebenzisa nokuyiphatha. Kwakuye kufuneke wolulwe qho kukhangelwa isibhalo uze uphinde usongwe. Le misongo yayidla ngokubhalwa icala elinye kuphela, kangangokuba iVangeli kaMateyu yayizalisa umsongo opheleleyo. Emva koko, abantu baqalisa ukusebenzisa icodex, eyayiluhlobo lokuqala lwencwadi. Umntu wayekwazi ukuvula incwadi aze atyhile amaphepha lula nje xa efuna isibhalo. Ababhali-mbali bathi amaKristu akhawuleza azisebenzisa iincwadi kwaye emva konyaka ka-100 C.E., uninzi lwawo lwaluzisebenzisa.
UMTHETHO WASEROMA
13, 14. (a) Ukuba ngummi waseRoma kwamkhusela njani uPawulos? (b) Umthetho waseRoma wawanceda njani amaKristu?
13 Umthetho waseRoma wawuwanceda amaKristu enkulungwane yokuqala. Ngokomzekelo, uPawulos wayengummi waseRoma, ibe umthetho wawudla ngokumkhusela xa eseluhambweni. Xa amajoni aseRoma abamba uPawulos eYerusalem aza afuna ukumtywatyusha, wawaxelela ukuba ungummi waseRoma. Wakhumbuza umphathi-mkhosi ukuba ummi waseRoma wayengenakutywatyushwa lingaxoxwanga ngendlela efanelekileyo ityala lakhe. Ngoko “abantu ababesele beza kumncina ngokumthuthumbisa bemka kuye ngoko nangoko; yaye umphathi-mkhosi woyika akuqinisekisa ukuba [uPawulos] wayengumRoma ngenxa yokuba wayembophile.”—IZenzo 22:25-29.
AmaKristu asebenzisa umthetho waseRoma ukuze ‘alithethelele yaye alimisele ngokusemthethweni’ ilungelo lawo lokushumayela
14 Ukuba ngummi waseRoma kukaPawulos kwaba nefuthe kwindlela awaphathwa ngayo eFilipi. (IZenzo 16:35-40) Kwaye xa ihlokondiba elalinomsindo laliwafun’ esiqwini amaKristu e-Efese, igosa likarhulumente labanqanda abo bantu laza labalumkisa lisithi baphula umthetho waseRoma. (IZenzo 19:35-41) Kamva, xa uPawulos wayeseKesareya, wafuna ukusebenzisa ilungelo lakhe lokuya kuma phambi komlawuli waseRoma. Wafika wazithethelela iindaba ezilungileyo. (IZenzo 25:8-12) Ngoko amaKristu asebenzisa umthetho waseRoma ukuze ‘alithethelele yaye alimisele ngokusemthethweni’ ilungelo lawo lokushumayela.—Filipi 1:7.
AMAYUDA AYEHLALA KUMAZWE AMANINZI
15. Ayehlala phi amaYuda amaninzi ngenkulungwane yokuqala?
15 Ikho nenye into esenokuba yawanceda amaKristu enkulungwane yokuqala ashumayela kuwo wonke umhlaba. Ngelo xesha, amaYuda ayengekho kwaSirayeli kuphela, ayesasazeke nakwamanye amazwe. Kwakutheni? Kumakhulu eminyaka ngaphambili, amaYuda ayethinjelwe eAsiriya, kwaza kwiminyaka ethile kamva, amanye asiwa eBhabhiloni. Kamva, xa amaPersi ayelawula iBhabhiloni, amaYuda ayesasazeke kubo bonke uBukhosi basePersi. (Estere 9:30) Ngenkulungwane yokuqala, xa uYesu wayelapha emhlabeni, amaYuda ayesele ekubo bonke uBukhosi baseRoma, kwiindawo ezinjengeYiputa nakwezinye ezikuMntla Afrika, eGrisi, eAsia Minor (eTurkey), naseMesopotamiya (eIraq). Kucingelwa ukuba kubantu abazizigidi eziyi-60 ababekobu bukhosi, abangaphezu kwezigidi eziyi-4 babengamaYuda. Nangona amaYuda ayesasazeke kwiindawo ezininzi, alugcina unqulo lwawo.—Mateyu 23:15.
16, 17. (a) Ukubakho kwamaYuda kumazwe amaninzi kwabanceda njani abantu bezinye iintlanga? (b) Ziziphi izinto amaKristu awaxelisa amaYuda kuzo?
16 Ekubeni amaYuda ayesasazeke kumazwe ngamazwe, abantu abaninzi bezinye iintlanga babezazi iZibhalo zesiHebhere kwaye bezifundile iinkolelo zawo. Ngokomzekelo, bafunda ukuba mnye kuphela uThixo wenene nokuba abanquli bakhe bamele bathobele imithetho yakhe. Bafunda nokuba iZibhalo zesiHebhere zazivela kuThixo kwaye zazineziprofeto ezininzi ezithetha ngoMesiya. (Luka 24:44) Ngoko xa amaKristu ayeshumayela iindaba ezilungileyo, ezinye zezinto awayeshumayela ngazo zazisele zisaziwa ngamaYuda naziintlanga. UPawulos wayekhangela abantu ababeza kuzimamela iindaba ezilungileyo. Wayedla ngokuya kwizindlu zesikhungu awayenqulela kuzo amaYuda, aze asebenzise iZibhalo ukuze aqiqe nawo.—Funda iZenzo 17:1, 2.
17 AmaYuda ayedibana rhoqo ukuze anqule, kwizindlu zesikhungu okanye kwezinye iindawo eziphandle. Ayecula, athandaze aze axubushe iZibhalo. NamaKristu enza okufanayo, ibe nanamhl’ oku sisayenza loo nto kumabandla esikuwo.
UYEHOVA WAWANCEDA UKUZE ASHUMAYELE
18, 19. (a) Iimeko ezazikho ngenkulungwane yokuqala zawanceda ukuba enze ntoni amaKristu? (b) Eli nqaku likwenza uzive njani ngoYehova?
18 Inkulungwane yokuqala yayilixesha elahlukileyo embalini. KuBukhosi baseRoma, abantu babeseluxolweni, abaninzi bevana ngolwimi, yaye nomthetho ubakhusela. Kwakulula ukuhambahamba, kwaye kumazwe amaninzi abantu babewazi amaYuda neZibhalo ZesiHebhere. Zonke ezi zinto zawanceda amaKristu aqhubeka nokwenza umsebenzi awayewunikwe nguThixo.
19 Malunga neminyaka eyi-400 ngaphambi kokuba uYesu eze emhlabeni, isilumko esingumGrike uPlato sabhala sisithi kunzima kakhulu ukuba abantu bamazi uMdali kwaye akunakwenzeka ukuba bakwazi ukuxelela wonke umntu okhoyo emhlabeni ngaye. Kodwa uYesu wathi: “Izinto ezingenakwenzeka kubantu zinokwenzeka kuThixo.” (Luka 18:27) Izicacele into yokuba umsebenzi wokushumayela wenzeke ngenxa yoncedo lukaYehova. Ufuna “abantu beentlanga zonke” beve iindaba ezilungileyo baze bamazi. (Mateyu 28:19) Inqaku elilandelayo liza kuchaza indlela iindaba ezilungileyo ezishunyayelwa ngayo ehlabathini kule mihla.


text:
IBhayibhile—Incwadi Yesiprofeto Esichanileyo—Inxalenye 5
Iindaba Ezilungileyo Kubantu Bonke
Olu ngcelele luneenxalenye ezisibhozo ‘kuVukani!’ luhlolisisa inkalo ebalaseleyo yeBhayibhile—iziprofeto zayo, okanye izinto eyazichazayo. La manqaku aza kukunceda ufumane iimpendulo zale mibuzo: Ngaba iziprofeto zeBhayibhile zizinto nje ezaziqikelelwa ngabantu abakrelekrele? Ngaba ngokwenene ziphefumlelwe nguThixo? Siyakucela ukuba ukhe uhlolisise obu bungqina.
ISIGIDIMI sikaThixo esiya ebantwini sifumaneka eBhayibhileni, ibe eso sigidimi siyinxalenye yezona ndaba zilungileyo. Ngokuvisisana naso, uYesu Kristu wachitha ubomi bakhe bonke evakalisa “iindaba ezilungileyo zobukumkani.” (Luka 4:43) IBhayibhile ibonisa ukuba obu Bukumkani bungurhulumente kaThixo yaye bubo obuya kushenxisa abalawuli abacinezelayo, buzise uxolo, buze buphelise bonke oonobangela bokubandezeleka kwabantu. (Daniyeli 2:44; Mateyu 6:9, 10) Ziindaba ezimnandi ngokwenene ezo!
Iindaba ezilungileyo zazimele zisasazwe ngokubanzi kangangoko. Ukanti, ekubulaweni kwakhe uYesu washiya iqaqobana labalandeli. Ngaba esi sigidimi sasiza kuphelela emoyeni emva kokufa kwakhe? IBhayibhile yachaza into eyahlukileyo. Yathi: (1) Iindaba ezilungileyo zaziya kushunyayelwa kwizizwe ngezizwe. (2) Abashumayeli bazo babeza kunyamezela inkcaso ekrakra. (3) Kwakuza kuvela amaKristu obuxoki aze alahlekise abaninzi. Makhe siqwalasele ezi ziprofeto.
Iindaba Ezilungileyo Ezaziza Kuvakaliswa Kuzo Zonke Iintlanga
Iziprofeto:
“Kumele kushunyayelwe iindaba ezilungileyo kuzo zonke iintlanga kuqala.” (Marko 13:10) “Niya kuba ngamangqina am eYerusalem nakulo lonke elakwaYuda naseSamariya kude kuse nakwezona nxalenye zikude zomhlaba.”—IZenzo 1:8.
Inzaliseko: Ngokukhawuleza emva kokufa kukaYesu ngowama-33 C.E., abafundi bakhe bazalisa iYerusalem ngesigidimi soBukumkani. Basisasaza kulo lonke elakwaYuda nakwiSamariya ekufuphi, ibe kwiminyaka nje eli-15, kwakusele kuthunyelwe amaKristu ukuba aye kushumayela nakwezinye iindawo ezaziphantsi koBukhosi baseRoma. Ngowama-61 C.E., kwade kwathiwa iindaba ezilungileyo sele zishunyayelwe nakwezona nxalenye “zikude” zomhlaba.
Oko Kutyhilwa Yimbali:
- Iincwadi ezabhalwa ngabantu benkulungwane yesibini ziyangqina ukuba ubuKristu banda ngendlela engaqhelekanga. Umbhali-mbali waseRoma uSuetonius ubhekisela kubuKristu njengobafika eRoma kwasekuqaleni kowama-49 C.E. Incwadi eyabhalelwa uMlawuli uTrajan malunga nowe-112 C.E. nguPliny Younger, irhuluneli yaseBhithiniya (ekummandla owaziwa ngokuba yiTurkey namhlanje), ibhekisela kubuKristu ‘njengesifo’ esasisele “sinwenwele kungekuphela nje kwiidolophu, kodwa nakwiilali neefama.” Ehlolisisa obu bungqina, omnye umbhali-mbali wagqiba kwelithi: “Kungekapheli neminyaka elikhulu emva kwexesha labapostile iindawo zokunqula zamaKristu zazisele zikho kwizixeko eziphambili zobo Bukhosi.”
- Kwincwadi ethi The Early Church, uNjingalwazi uHenry Chadwick, uthi: “Kubonakala ukuba, ukwanda kwecawa kwabangelwa ziziganeko ezininzi ezingaqhelekanga. Akukho mntu wayelindele ukuba ubuKristu bande ngale ndlela.”
Ukuchaswa Kweendaba Ezilungileyo
Isiprofeto:
“Abantu baya kuninikela kwiinkundla zasekuhlaleni, yaye niya kubethwa kwizindlu zesikhungu nize nimiswe phambi kweerhuluneli nookumkani ngenxa yam, ukuze kube bubungqina kubo.”—Marko 13:9.
Inzaliseko: AmaKristu ayetshutshiswa ngamaYuda nangamaRoma. Ayevalelwa ezintolongweni, ebethwa yaye ebulawa.
Oko Kutyhilwa Yimbali:
- Umbhali-mbali wenkulungwane yokuqala uFlavius Josephus, ubhala ngokubulawa kukaYakobi, umntakwaboYesu ziinkokeli zonqulo zamaYuda. Ingxelo yeBhayibhile isichazela ukuba uGamaliyeli, ilungu elihlonelwayo lenkundla ephakamileyo yamaYuda, labongoza amanye ukuba ayilumkele indlela enza ngayo xa ayegweba abafundi bakaYesu. (IZenzo 5:34-39) Iincwadi zabaphengululi zinikela ubungqina bokuba uGamaliyeli wayephila ngokwenene yaye wayenengqondo ephangaleleyo.
- Ababhali-mbali bathi ukususela kuMlawuli uNero ngowama-64 C.E., abalawuli baseRoma babewatshutshisa kanobom amaKristu. Imbalelwano phakathi koMlawuli uTrajan noPliny Younger ixubusha ngezohlwayo ezaziza kunikwa amaKristu angafuni kulahla ukholo lwawo.
- UNjingalwazi Chadwick ocatshulwe ngaphambilana uthi, “Kunokuba loo ntshutshiso iwucime loo mlilo wamaKristu yasuka yawukhwezela ngakumbi.” Njengoko amaKristu ayebaleka ukwenzakaliswa, ayedlulisela eso sigidimi kwezo ndawo afika kuzo. (IZenzo 8:1) Anyamezela nangona ayechaswa ziintsapho nabahlobo. Okubangela umdla, kukuba abafundi bakaYesu babengabantu “abangenamfundo nabaqhelekileyo,” bengenampembelelo kwezopolitiko. (IZenzo 4:13) Ababhali-mbali bayavuma ukuba “iVangeli yasasazeka lula koonovenkile nakumagcisa.”
Xa befunda ngembali yamaKristu okuqala, abaphengululi bayakhwankqiswa yindlela elanda ngokukhawuleza ngayo elo qela lincinane kuloo ntshuntshiso ikrakra. Kuyo yonke loo nto, uYesu wazixela kwangaphambi ezo zinto zingekenzeki. IZibhalo zachaza nokuba lo msebenzi wokushumayela wawuya kuphazanyiswa.
Kwakuza Kuvela AmaKristu Obuxoki
Iziprofeto:
“Kuya kungena iingcuka ezicinezelayo phakathi kwenu yaye aziyi kuwuphatha ngemfesane umhlambi, kwaye phakathi kwenu kuya kusuka amadoda aze athethe izinto ezijijekileyo ukuze abatsale abafundi emva kwawo.” (IZenzo 20:29, 30) “Naphakathi kwenu kuya kubakho abafundisi bobuxoki. Bona kanye aba baya kungenisa ngasese amahlelo atshabalalisayo . . . , yaye ngenxa yabo iya kutshabhiswa indlela yenyaniso.”—2 Petros 2:1, 2.
Inzaliseko: Ibandla lamaKristu lonakaliswa ngabantu abangqwabalala, abanenkohliso, nabanomoya wokuzingca.
Oko kutyhilwa yimbali:
- Ngokukhethekileyo, emva kokufa kwabalandeli bokwenene bakaYesu, ngokuthe ngcembe ubuKristu baphenjelelwa ngamadoda asebandleni aza ajija iimfundiso zobuKristu ezingxenga nentanda-bulumko yamaGrike. Ngokukhawuleza udidi lwabefundisi lwenza izinto njengabalawuli bezopolitiko ngokuthanda igunya nobutyebi. Ngokutsho kwababhali-mbali, xa “ubuKristu” babusamkelwa njengonqulo loRhulumente waseRoma, kwakungasekho nalinye ibandla kulawo amaKristu enkulungwane yokuqala.
- Kangangeenkulungwane loo nkwalambisa yobuKristu yazibalaselisa ngezenzo zogonyamelo nokunyoluka. Kunokuba bazingqine bengabalandeli bakaKristu, aba befundisi babatshutshisa abo babexelisa uYesu ekushumayeleni, kunye nabo babezama ukupapasha iBhayibhile ngolwimi oluthethwa ngabantu.
Kubonakala ukuba akakho umntu owayeshumayela iindaba ezilungileyo kuzo zonke ezo nkulungwane kwakukhonya amaKristu obuxoki kuzo. Noko ke, uYesu wabonisa ukuba iindaba ezilungileyo zaziya kushunyayelwa ngemihla yokugqibela. Wachaza eli xesha njengexesha lokuvuna, apho amaKristu obuxoki afaniswa nokhula, ayeya kwahlulwa kumaKristu okwenene, afaniswa nengqolowa. (Mateyu 13:24-30, 36-43) Ngelo xesha, isiprofeto sokushunyayelwa kweendaba ezilungileyo sasiya kuzaliseka ngokupheleleyo. (Mateyu 24:14) Inxalenye 6 iza kuxubusha ngesi siprofeto sibangela umdla.


text:
Fundisa Abantwana Bakho
UGehazi Wachanwa Kukubawa
NGABA wakha wayifuna ngamehlo abomvu into?— *Ukuba kunjalo, uyafana nabanye abantu. Kodwa ngaba ufanele uzame ukufumana loo nto uyifunayo ngokuxoka?— Hayi, awufanele uyenze loo nto. Umntu owenza loo nto uyabawa. Makhe sibone ukuba indoda ekuthiwa nguGehazi yachanwa njani kukubawa. Wayesisicaka sikaElisha, umprofeti woThixo oyinyaniso, uYehova.
UElisha noGehazi babephila kwiminyaka emininzi eyadlulayo, malunga neminyaka eliwaka ngaphambi kokuba kuzalwe uNyana kaThixo uYesu apha emhlabeni. UYehova wasebenzisa uElisha ukuze enze izinto ezinkulu—imimangaliso! Ngokomzekelo, iBhayibhile isixelela ngendoda ebalulekileyo kumkhosi waseSiriya eyayinesifo seqhenqa. Akakho umntu owayenokuyinyanga ngaphandle kukaElisha.
Xa UElisha esetyenziswa nguThixo ukuba aphilise abantu, wayengabhatalwa. Ngaba uyasazi isizathu?— Kungenxa yokuba wayesazi ukuba loo mimangaliso yayisenziwa nguThixo kungekhona yena. Emva kokuba ephilisiwe uNahaman, wavuya gqitha kangangokuba wayefuna ukupha uElisha izipho zegolide nempahla entle. UElisha akazange avume, kodwa yena uGehazi wayezifuna gqitha ezi zipho.
Emva kokuba ehambile uNahaman, uGehazi waya kuye engakhange amxelele uElisha. Ngaba uyayazi into eyathethwa nguGehazi kuNahaman, esakumfumana— Wathi: ‘UElisha uthi mandize kukuxelela ukuba kufike iindwendwe ezimbini. Uthe ucela umnike izipho ezibini ukuze azinike loo madoda.’
Kodwa yayibubuxoki obo. Wathetha obo buxoki kuba wayefuna impahla uNahaman awayefuna ukuyinika uElisha. NoNahaman wayengalazi eli gumgedle. Wamnika ezi zipho uGehazi. UNahaman wamnika izinto ezingaphezulu kwezo azicelileyo uGehazi. Ngaba uyayazi into eyenzeka emva koko?—
Emva kokuba uGehazi ebuyele ekhaya, uElisha uyambuza ukuba: ‘Ubuye phi?’
UGehazi waphendula wathi ‘andikhange ndiye ndawo.’ Noko ke, uYehova wamchazela uElisha oko kwenzekileyo. UElisha uthi: ‘Eli asiloxesha lokwamkela imali nempahla!’
UGehazi uthathe imali nempahla engeyoyakhe. UThixo wabangela ukuba iqhenqa likaNahaman libe kuGehazi. Ucinga ukuba yintoni esinokuyifunda kweli bali— Enye into elisifundisa yona kukuba asimele sithethe izinto ezingeyonyani.
Kwakutheni ukuze uGehazi ayile eli bali?— Kungenxa yokuba wayebawa. Wayefuna izinto ezingezozakhe, yaye wazama ukuzifumana ngokuthetha ubuxoki. Ngenxa yobu buxoki waba nesifo esamgulisa ubomi bakhe bonke.
Ngokwenene, uGehazi wabandezeleka ngakumbi kunokuba neqhenqa. Ngaba uyayazi loo nto?— Akazange akholiswe nguye uThixo, wayeka ukumthanda. Ngamana singangaze senze into eya kwenza ayeke ukusithanda uThixo. Kunoko, masibe nobubele sikulungele ukwabelana nabanye ngezinto esinazo.
Funda eBhayibhleni yakho
^ isiqe. 3 Ukuba ufunda nomntwana isikhewu senzelwe ukuba aphendule.


text:
Ingcinezelo Yayikho Kuyo Yonke Indawo
NDAZALELWA kuMntla we-Ireland ngowe-1965, yintsapho engathathi-ntweni. Ndakhulela eCounty Derry ebudeni bezidubedube ezaziphakathi kwamaKatolika namaProtestanti, nezaqhubeka iminyaka engaphezu kwama-30. AmaKatolika ayetyhola amaProtestanti esithi eba iivoti, asebenzisa amapolisa ukuze awacinezele, akawaqashi yaye akawaniki izindlu.
Ingcinezelo yayikho kuyo yonke indawo. Andikwazi kuzibala izihlandlo endabethwa ngazo, ndakhutshwa emotweni ndikhonjwe ngemipu, ndancinwa ngamapolisa namajoni. Ndandiziva ndixhatshazwa, ibe ndathi, ‘Maxhalanga ndidleni!’
Ndandikhona kuqhankqalazo lowe-1972 xa kwakukhunjulwa abantu abali-14 ababedutyulwe bafa ngamajoni aseBritani, nakolunye olwalukhumbula amabanjwa awalamba de lahlanz’ iselwa kuba engavumi ukutya ngowe-1981. Ndandiphakamisa iiflegi zoMntla Ireland ezazingafunwa nokubonwa ndize ndizobe nemifanekiso enyelisa abantu baseBritani. Kwakubonakala ngathi amaKatolika ngoomabonw’ abulawe yaye kufuneka esoloko eqhankqalaza. Imvukelo nje encinci yayiqandusela ibe ludushe olungalawulekiyo.
Xa ndandiseyunivesithi ndathelela kuqhankqalazo lwabafundi lokukhusela indalo. Kamva ndafudukela eLondon, apho ndafika ndajoyina imingcelele yamasoshiyali awayesilwa norhulumente owayebonakala exhasa oohlohl’ esakhe kodwa ecinezela amahlwempu ngo-1990. Ndandikho nakugwayimbo lwabasebenzi ababelwela imivuzo, ibe ndandikho nakuqhankqalazo olwalusithi “phantsi ngerhafu,” nolwakhokelela ekonakalisweni kweendawo ezithile kwisixeko saseLondon.
Noko ke, ekugqibeleni ndatyhafa. Ukuqhankqalaza kwakusenza sibe nenzondo kunokuba kusincede sifeze izinto esasizifuna.
Enoba anganentliziyo entle kangakanani, umntu akanawo amandla okuphelisa ububi
Kungelo xesha kanye apho umhlobo wam wandidibanisa namaNgqina kaYehova. Andifundisa ukuba iBhayibhile ithi uThixo uyakubona konke ukuxhwaleka kwethu ibe uza kukuphelisa. (Isaya 65:
Ngoku ukuqhankqalazela ingcinezelo ndikufanisa nje nokuthwal’ amazinki kugqutha. Kundithuthuzela gqitha ukwazi ukuba kungekudala iza kuphela yonke ingcinezelo yaye bonke abantu baza kulingana.
IBhayibhile ithi uYehova uThixo “ngumthandi wokusesikweni.” (INdumiso 37:
Funda Okungakumbi
Kutheni UThixo Evumela Ubungendawo Nokubandezeleka?
Baqala njani ubungendawo yaye kutheni uThixo ebuyeke baqhubeka bukho? Ngaba kuya kuze kuphele ukubandezeleka?
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?


text:
IMBONISELO (YOKUFUNDISA) OKTOBHA 2014
Le Mboniselo inamanqaku aza kufundwa ngoDisemba 1-28, 2014.
Bazinikela Ngokuvumayo—ETaiwan
Angaphezu kwe-100 amaNgqina kaYehova afudukele apha ukuze aze kukhonza kwindawo efuna abavakalisi boBukumkani abangakumbi. Funda ngamava abo nangamacebiso anokukunceda uphumelele.
Yiba Nokholo Olungagungqiyo KuBukumkani
UYehova wasebenzisa iminqophiso esixhenxe ukuze aqinisekise ukuba uBukumkani bakhe buza kuyiphumeza injongo yakhe. Le minqophiso ilomeleza njani ukholo lwethu?
Niya Kuba ‘Bubukumkani Nababingeleli’
Iminqophiso emithathu yokugqibela kwesixhenxe inokusenza sithembele kuBukumkani bukaThixo size sishumayele iindaba ezilungileyo kwabanye.
Iimbalasane Zobomi Bam Bokusebenzela UBukumkani
UMildred Olson ukhonze uYehova iminyaka engaphezu kweyi-75, kuquka iminyaka ephantse ibe yi-29 engumthunywa wevangeli e-El Salvador. Yintoni emenza azive esemtsha?
Lixabise Ilungelo Onalo Lokusebenza NoYehova!
Yintoni eyenza abo banqula uYehova bazibekel’ ecaleni izinto ezifunwa ngabo?
“Gcinani Iingqondo Zenu Zimiliselwe Kwizinto Zaphezulu”
Kutheni abo banethemba lokuphila emhlabeni ngonaphakade bemele bagcine iingqondo zabo zimiliselwe kwizinto zaphezulu? Banokuyenza njani loo nto?


text:
Ngaba Usakhumbula?
Ngaba uye wazifunda ngocoselelo iiMboniselo zakutsha nje? Khawubone enoba ungayiphendula kusini na le mibuzo:
Yayimele ixhelwe ngaliphi ixesha imvu yePasika ngoNisan 14?
Ezinye iinguqulelo zeBhayibhile zithi yayimele ixhelwe “phakathi kweengokuhlwa ezimbini,” into ethetha ukuthi ngorhatya okanye ukutshona kwelanga
Yiyiphi imigaqo yeBhayibhile enokunceda ulutsha lwenze izigqibo zobulumko?
Yile mithathu (1) Funa kuqala uBukumkani bukaThixo nobulungisa bakhe. (Mat. 6:19-34) (2) Fumana uyolo ngokukhonza abanye. (IZe. 20:35) (3) Fumana uvuyo ngokukhonza uThixo ebutsheni bakho. (INtshu. 12:1)
Ngabaphi abakhweli-mahashe abane abebephalisa amahashe ukususela ngo-1914?
Njengomkhweli wehashe elimhlophe, uYesu uye wakhupha uSathana needemon zakhe emazulwini. Umkhweli wehashe elimbala ubumlilorha, ufanekisela iimfazwe eziye zathwaxa uluntu. Umkhweli wehashe elimnyama ufanekisela indlala. Umkhweli wehashe elimbala uluthuthu ufanekisela indyikityha yokufa esuba izigidi zabantu. (ISityhi. 6:2-8)
Uqhubeka nini “umtshato weMvana”? (ISityhi. 19:7)
“Umtshato weMvana” uqhubeka emva kokuba uKumkani, uYesu Kristu, ephelelise uloyiso lwakhe, emva kokuba etshabalalise iBhabhiloni Enkulu waza walwa nemfazwe yeArmagedon.
Kwakutheni ukuze amaYuda ‘alindele’ uMesiya ngomhla kaYesu? (Luka 3:15)
Asinakuqiniseka ukuba amaYuda enkulungwane yokuqala ayesiqonda ngale ndlela sisiqonda ngayo isiprofeto sikaDaniyeli esiphathelele uMesiya. (Dan. 9:24-27) Sekunjalo, amele ukuba asiva isibhengezo sengelosi kubalusi okanye oko kwathethwa ngumprofetikazi uAna xa wabona usana olunguYesu etempileni. Enye into, kwafika nabavumisi ngeenkwenkwezi bekhangela “lowo uzelweyo ukumkani wamaYuda.” (Mat. 2:1, 2) Kamva, uYohane uMbhaptizi, wabonisa ukuba uKristu wayeza kuvela kungekudala.
Singayiphepha njani into yokuba uEwe wethu abe nguHayi? (2 Kor. 1:18)
Yinyaniso ukuba, kusenokuvela iimeko ezingaphaya kwamandla ethu ezinokwenza sijike kwizithembiso esizenzileyo. Kodwa ukuba senza isithembiso okanye isivumelwano, simele sizame kangangoko sinako ukusigcina.
Ziziphi izinto ezinokusinceda sixhathise isilingo sokujonga iphonografi?
Nazi ezintathu (1) Masikhawuleze sijonge ecaleni xa kusithi tshe umfanekiso ovuselela inkanuko yesini. (2) Masicinge ngezinto ezakhayo size sithandaze kuThixo. (3) Masiphephe iimuvi kunye neewebhsayithi ezinephonografi.
Yiyiphi imiphumo engalindelwanga enokubakho xa umKristu eshiya intsapho yakhe aye kuphangela kwelinye ilizwe?
Xa abazali bengahlali kunye nabantwana babo, uba mninzi umonakalo owenzekayo kwindlela abavakalelwa nabaziphatha ngayo. Basenokumcaphukela loo mzali. Abantu abahlala kude namaqabane abo banokuzibona sele besesilingweni sokukrexeza.
Yintoni eyayibangela ukuba imilenze yabenzi-bubi yaphulwe xa bebulawa?
AmaRoma ayezibulala ngokuzixhoma emthini ezinye izaphuli-mthetho. AmaYuda acela ukuba yaphulwe imilenze yezaphuli-mthetho ezazixhonywe ecaleni kukaYesu. Oko kwakuza kwenza kube nzima ukuba ziphefumle, nto leyo eyayiza kwenza zife ngokukhawuleza. Oko kwakuza kwenza zingachithi ubusuku bonke zixhonywe emthini. (Dut. 21:22, 23)
Yiyiphi imibuzo ekufuneka ihlale isengqondweni xa sisentsimini?
Ngoobani endithetha nabo? Ndithetha nabo phi? Ndithetha nini nabo? Ndimele ndithetha njani nabo?
Ungakanani umonakalo oye wabangelwa kukutshaya?
Kule nkulungwane iphelileyo, ukutshaya kuye kwabulala abantu abayi-100 000 000. Sithetha nje, kubulala abantu abamalunga ne-6 000 000 ngonyaka.


text:
1:1 UPawulos noTimoti, abakhonzi bakaYesu Kristu, babhalela bonke abangcwele abakuKristu Yesu, abaseFilipi, ndawonye nabaveleli nabalungiseleli;
1:2 bathi, Makube lubabalo kuni, noxolo, oluvela kuThixo uBawo wethu, neNkosi yethu uYesu Kristu.
1:3 Ndihlala ndibulela kuye uThixo wam, ekunikhumbuleni kwam konke
1:4 (ekukhungeni kwam konke ndikhunga ngenxa yenu nonke, ndivuyile),
1:5 ngenxa yobudlelane benu obubhekisele kuzo iindaba ezilungileyo, kususela kwimini yokuqala kude kube ngoku;
1:6 ekubeni ndikholose ngayo le nto, yokuba lowo wawuqalayo ngaphakathi kwenu umsebenzi olungileyo, wowufeza, ide ibe yiloo mini kaYesu Kristu;
1:7 njengokuba ndilungisa ukucinga oko ngani nonke, ngenxa yokuba nikum entliziyweni, nithe, nasezintanjeni zam, nasekuziphenduleleni kwam, nasekuziqiniseni kwam iindaba ezilungileyo, naba ngamadlelana nam ngobabalo olu, nina nonke.
1:8 Kuba uThixo ulingqina lam lokuba kukhulu ukunilangazelela kwam nonke, ndineemfesane zikaYesu Kristu.
1:9 Nako oku ndiya kuthandazela, ukuba uthando lwenu lube kukhona luphuphuma ngokuphuphuma ukwazi okukhulu, nako konke ukuqonda,
1:10 ukuze nizicikide izinto eziziincamisa, ukuze nibe nokusulungeka, ningabi nasiwo, nide nise kwimini kaKristu;
1:11 nizele ziziqhamo zobulungisa ezingoYesu Kristu, nikhangelise ekuzukiseni nasekudumiseni uThixo.
1:12 Ke kaloku ndinga ningazi, bazalwana, ukuba izinto ezindihleleyo, zibethe kwakukhona zihambayo iindaba ezilungileyo;
1:13 ngokokude iintambo zam ezi zibonakale kuyo yonke indlu yomkhosi nakwabanye bonke, ukuba zikuKristu;
1:14 baze abona bazalwana baninzi bathi, beseNkosini, bekholose ngeentambo zam ezi, babe kukhona benobuganga bokulithetha ilizwi, bengenakoyika.
1:15 Okunene abathile bamvakalisa uKristu ngomona neenkani, abanye ke bamvakalisa ngokokuzithandela.
1:16 Abeyelenqe abo bamazisa uKristu ngokungenyulu, beba baya kongezelela imbandezelo kwiintambo zam;
1:17 ke aba, benziwa luthando, bamazisa wKristu besazi ukuba ndimiselwe ukuziphendulela iindaba ezilungileyo.
1:18 Ibe yini ke? Noko kunjalo, ngeendlela zonke, nokuba kungokunyhwalaza, nokuba kungenyaniso, kwaziswa uKristu. Ndiyavuya kuko oko, ndaye ndisaya kuvuya.
1:19 Kuba ndiyazi ukuba oku kuya kuphumelela ekusindisweni kwam, ngako ukundikhungela kwenu, nangoncedo loMoya kaYesu Kristu;
1:20 kuye ngokulangazelela nangokuthemba kwam, ukuba andiyi kudaniswa nganto; uya kusuka ngako konke ukungafihlisi, njengokwamaxesha onke, athi nangoku enziwe mkhulu uKristu emzimbeni wam, nokuba na kungobomi, nokuba kungokufa.
1:21 Kuba kum mna, ukudla ubomi kunguKristu, ukufa kuyinzuzo.
1:22 Ke ukuba ukudla ubomi ndisenyameni kusisiqhamo somsebenzi kum oko, into ke endonyula yona andiyazi.
1:23 Kuba ndixinekile phakathi kwezinto ezimbini; ndinawo umnqweno wokunga ndinganduluka, ndiye kuba noKristu; kuba kokona kulungileyo kakhulu oko;
1:24 kodwa ukuhlala ndihleli ndisenyameni, yeyona nto ifunekayo ngenxa yenu.
1:25 Kananjalo, ndikholose ngoko nje, ndiyazi ukuba ndiya kuhlala ndihlale, ndihleli nani nonke, ukuze nihambele phambili, nivuyiswe lukholo;
1:26 ukuze iqhayiya lenu kuKristu Yesu ngam liye lisanda ngokwanda, ngako ukubuya ndibekho kuni.
1:27 Kodwa ke ukuhlala kwenu makube kokuzifaneleyo iindaba ezilungileyo zikaKristu, ukuze, nokuba ndifikile ndanibona, nokuba andifikanga, ndizive iindaba zenu, ukuba nimi moyeni mnye, ngamphefumlo mnye, nilwela inkolo yeendaba ezilungileyo,
1:28 ningothuswa nantweni-nye ngabo bachasayo; into ke leyo engumbonakalaliso wentshabalalo okunene kubo, kodwa ingumbonakalaliso wosindiso kuni, kube ke oko kuvela kuThixo.
1:29 Ngokuba nababalwa ukuthi, ngenxa kaKristu, ninganeli kukholwa kuye; nababalwa nokuva ubunzima ngenxa yakhe,
1:30 ninawo umzamo onjengalowo nawubonayo kum, nangoku niwuvayo ukuba ukho kum.
2:1 Ukuba ke ngoko kukho usizo kuKristu, ukuba kukho ukhuzo lothando, ukuba kukho ubudlelane boMoya,
2:2 ukuba kukho imfesane neemfefe, luzaliseni uvuyo lwam, ukuze nicinge nto-nye, ninaluthando lunye, ninamphefumlo mnye, nicinga nto-nye;
2:3 ningenzi nanye into ngokweyelenqe, nangokozuko olulambathayo. Yithini ngokuthobeka kwentliziyo omnye ambalele omnye ekuthini nguyena wongamileyo kunaye.
2:4 Makangathi elowo axunele kwezakhe izinto zodwa, elowo makaxunele nakwezabanye.
2:5 Yibani nale ngcinga kuni, wayenayo kuye uKristu Yesu:
2:6 yena wathi, esebumeni bukaThixo, akathi ukulingana kwakhe oku noThixo kulixhoba;
2:7 usuke wazihluba, wathabatha ubume bomkhonzi, enziwe wafana nabantu;
2:8 wathi ngemo efunyenwe enjengomntu, wazithoba, waba ngolulamileyo, wada wesa ekufeni, ukufa ke kwasemnqamlezweni.
2:9 Kungoko athe uThixo wamphakamisa kakhulu, wamnika igama elingaphezu kwawo onke amagama;
2:10 ukuze ngegama likaYesu onke amadolo agobe, awabasemazulwini, nawabasemhlabeni, nawabaphantsi komhlaba;
2:11 zithi zonke iilwimi zixele ukuba uYesu Kristu uyiNkosi, kuze kuzukiswe uThixo uYise.
2:12 Ngoko ke, zintanda zam, njengokuba nahlala ninokuva, lusebenzeni nilufeze olwenu usindiso, ninokuzoyikela nokungcangcazela; ningangi nenjenjalo xa ndikhoyo kodwa, manibe kukhona nenjenjalo Xa ndingekhoyo.
2:13 Kuba nguThixo okusebenzayo Ngaphakathi kwenu ukuthanda oko, kwanokusebenza oko, ngenxa yenkolelo yakhe.
2:14 Izinto zonke zenzeni ningenakukrokra, ningenakuthandabuza,
2:15 ukuze nibe ngabangenakusoleka, abangenabuqhinga; nibe ngabantwana bakaThixo abangenakubekwa bala esazulwini sesizukulwana esigoso, esigwenxa; enithi phakathi kwabo nibonakale ninjengezikhanyiso ehlabathini, nibambelele elizwini lobomi;
2:16 nibe liqhayiya lam, nide nise kwimini kaKristu, ukuba andifumananga ndabaleka, kanjalo andifumananga ndabulaleka.
2:17 Ewe, nokuba ndiyathululwa ngokomnikelo phezu kombingelelo nombuso wokholo lwenu, ndiyavuya, ndivuyisana nani nonke.
2:18 Yithini ke ngokoko nani nivuye, nivuyisane nam.
2:19 Ke kaloku ndithembele eNkosini uYesu, ukuba ndonithumela uTimoti kamsinya, ukuze nam ndonwabe, ndakuzazi iindawo ezingani.
2:20 Kuba andinamntu wumbi, umphefumlo uvana nowam, owothi ayikhathalele ngokwenyaniso imicimbi engani.
2:21 Kuba bonke bafuna ezabo izinto, zingezizo ezikaYesu Kristu.
2:22 Ukucikideka ke kwakhe niyakwazi: ukuba wathi, njengomntwana kuyise, wakhonza kunye nam kuzo iindaba ezilungileyo.
2:23 Lowo ke ngoko ndithembe ukumthuma kwaoko, xa ndithe ndayiqonda imicimbi engam.
2:24 Ke ndikholose ngeNkosi, ukuba nam ngokwam ndoza kamsinya.
2:25 Kodwa ke ndibe kuyafuneka ukuba ndinithumele uEpafrodito, umzalwana wam osebenza nam, umphumi-mkhosi nam, umthunywa wenu ke, umlungiseleli wam kwiintswelo zam;
2:26 ekubeni ke ebenilangazelela nina nonke, edandatheka, ngenxa enokuba nevayo ukuba wayesifa.
2:27 Kuba okunene wayesifa, ephantse ukufa. Ke uThixo wamenzela inceba; akenzela yena yedwa, wenzela nam lo, ukuze ndingabi buhlungu, ndibuhlungu kade.
2:28 Kukhona ngoko ndimthuma ngokukhawuleza, ukuze nithi nakumbona nibuye nivuye, kuthi nokwam ukuba buhlungu kudambe.
2:29 Mamkeleni ke ngokwaseNkosini, ninovuyo lonke; nibabeke abo banjalo;
2:30 ngokuba, ngenxa yomsebenzi kaKristu, wada waphantsa ukufa, ebenza isichenge ubomi bakhe, ukuze enzelelele ukusilela kwenu ekundilungiseleleni.
3:1 Elokugqiba, bazalwana bam, vuyani niseNkosini. Ukunibhalela kwaezo zinto akunqenekile okunene kum, ke nina kuyaninqabisa.
3:2 Zilumkeleni izinja, balumkeleni abasebenzi beento ezimbi, balumkeleni aborhunulo.
3:3 Kuba abolwaluko sithi, thina bakhonza uThixo ngomoya, siqhayise ngoKristu Yesu, singakholosi ngenyama;
3:4 nakuba mna ndibe ndingakholosayo ngenyama; ukuba kukho bani uba unokukholosa ngenyama, bendingaba ngakumbi mna:
3:5 ndalukayo ngomhla wesibhozo, ndingowenzala kaSirayeli, ndingowesizwe sikaBhenjamin, umHebhere wamaHebhere, ngokomthetho ndingumFarisi,
3:6 ngokwenzondelelo ndilitshutshisa ibandla, ngokobulungisa obo basemthethweni ndingongenakusoleka.
3:7 Ndisuke, zona ezo zinto zabe ziyinzuzo kum, zona ezo ndazibalela ekuthini ziyinkxwaleko ngenxa kaKristu.
3:8 Ewe, okunene, ndisuka izinto zonke ndizibalele ekuthini ziyinkxwaleko, ngenxa yokongama kokumazi uKristu Yesu iNkosi yam; endithe ngenxa yakhe ndonakalelwa zezi zinto zonke, ndizibalela ekuthini ziyinkunkuma, ukuze ndimzuze uKristu,
3:9 ndifunyanwe ndikuye, ndingenabo obam ubulungisa, obo basemthethweni; ndinobo bungokukholwa kuKristu, ubulungisa ke obuphuma kuThixo ngalo ukholo;
3:10 ukuba ndimazi, kwanamandla ovuko lwakhe, nokuba ndibe nobudlelane naye ngeentlungu zakhe, ndifaniswe noko kufa kwakhe;
3:11 ukuba ndingade ndifikelele ekuvukeni kwabafileyo.
3:12 Kungekuko ukuthi sendamkele, nokuthi sendigqibelele; ke ndiphuthuma ukuba ndingakuganga na nokukuganga oko, ndathi nam ndagangelwa khona nguye uKristu Yesu.
3:13 Bazalwana, mna andizibaleli ekuthini ndigangile; ke ndenza nto-nye: ndithi, ndizilibala izinto ezisemva, ndisolulela kweziphambili,
3:14 ndiphuthume ngokoxunele umvuzo wobizo lwaphezulu lukaThixo kuKristu Yesu.
3:15 Ngoko masithi, ngangoko singako thina bagqibeleleyo, sicinge oko; kanjalo ukuba nicinga into ngokukumbi, uThixo wonityhilela naleyo.
3:16 Noko ke, apho sifikelele khona, masihambe ngamgca mnye, masicinge nto-nye.
3:17 Yibani ngabaxelisa mna, bazalwana, nixunele kubo abahamba ngokunjalo, njengokuba ninomfuziselo, thina aba ke.
3:18 Kuba baninzi abahambayo, endathetha futhi kuni ngabo, ngoku ke ndithetha ndilila nokulila, ndisithi, bazizo iintshaba zomnqamlezo kaKristu;
3:19 abasiphelo siyintshabalalo, abaThixo usisisu sabo, abaluzuko lulihlazo labo, abanyamekela izinto zomhlaba.
3:20 Kuba thina ikowethu lisemazulwini, apho kananjalo silinde khona kwauMsindisi, iNkosi uYesu Kristu;
3:21 eya kuwenza kumila kumbi umzimba wokuthobeka kwethu, ukuze wona wenziwe ufane nawo umzimba wozuko lwakhe, ngokokusebenza kwalowo unako ukuzithobela phantsi kwakhe zonke izinto.
4:1 Ngoko ke, bazalwana bam abaziintanda, balangazelelwayo, luvuyo lwam, sithsaba sam, yimani ngokunjalo eNkosini, zintanda.
4:2 UWodiya ndiyamyala, noSintike ndiyamyala, ukuba bacinge nto-nye beseNkosini.
4:3 Ndiyakucela nawe, sinxulumana senyaniso, bambisana nabo bafazi bazama nam ezindabeni ezilungileyo, kwanoKlemente, nabanye abasebenzisi bam, abamagama asencwadini yobomi.
4:4 Vuyani eNkosini amaxesha onke; ndiyaphinda ndithi, Vuyani.
4:5 Ukuthantamisa kwenu makwazeke kubantu bonke. INkosi ikufuphi.
4:6 Ningaxhaleli nto; mazithi iingcelo zenu ezintweni zonke, ngako ukuthandaza nokukhunga, ndawonye nokubulela, zaziswe kuye uThixo.
4:7 Lwaye uxolo lukaThixo, olugqithisele kuko konke ukuqonda, luya kuzigcina iintliziyo zenu neengqiqo zenu kuKristu Yesu.
4:8 Elokugqiba, bazalwana, ndithi, iinto zonke eziyinene, iinto zonke ezindilekileyo, iinto zonke ezibubulungisa, iinto zonke ezinyulu, iinto zonke ezithandekayo, iinto zonke eziludumo lulungileyo, ukuba kukho sidima, ukuba kukho ndumiso, zithelekeleleni ezo zinto.
4:9 Kwa-ezo zinto nazifundayo, nazamkela, naziva, nazibona kum, yenzani zona ezo; waye uThixo woxolo eya kuba nani.
4:10 Ke kaloku ndaye ndivuya eNkosini kakhulu, ukuba ngoku kokugqibela kude kwathi ukukunyamekela kwenu okwam, kwabuya kwatyatyamba: enaye nikunyamekele okunene, koko ke naniswele ithuba.
4:11 Kungekuko ukuba ndithetha ngokuswela; kuba mna ndafunda ukuthi entlalweni endikuyo ndanele.
4:12 Ndiyazana nobuhlwempu, ndiyazana nobutyebi; kuko konke, nasezintweni zonke, ndiqhelanisiwe nokuhlutha kwanokulamba, nokutyeba kwanokuswela.
4:13 Ndinokuzenza izinto zonke, ndikulowo undomelezayo, uKristu.
4:14 Noko ke natyapha ukuba nobudlelane nam ngembandezelo.
4:15 Nani ke baseFilipi, niyazi ukuba, ekuqalekeni kweendaba ezilungileyo ezi, xenikweni ndaphumayo kwelaseMakedoni, akubangakho nalinye ibandla eladlelana nam, ngokusingisele emcimbini wokunikela nowokwamkela, yaba nini nedwa.
4:16 Ngokuba, naseTesalonika, kwaba kanye nakabini nithumela, nindinceda ekusweleni kwam.
4:17 Ingekuko ukuba ndibe ndifuna ukuphiwa; ikukuba ndibe ndifuna isiqhamo esandela emcimbini wenu.
4:18 Ke ndinezinto zonke nje, ndityebile, ndihluthi, ndizamkele nje kuEpafrodito izinto ezavela kuni: ivumba elimnandi, umbingelelo owamkelekileyo, okholekileyo kakuhle kuye uThixo.
4:19 Ke uThixo wam wokwenzelelela konke ukuswela kwenu ngokobutyebi bakhe, ngokozuko olukuKristu Yesu.
4:20 Kuye ke uThixo, uBawo wethu, malubekho uzuko, kuse emaphakadeni asemaphakadeni. Amen.
4:21 Bulisani bonke abangcwele abakuKristu Yesu. Bayanibulisa abazalwana abanam.
4:22 Bayanibulisa bonke abangcwele, ngokukodwa ke aba bendlu kaKesare.
4:23 Ubabalo lweNkosi yethu uYesu Kristu malube nani nonke. Amen.


text:
Ibali 41: Inyoka Yobhedu
NGABA le nyoka ibhijelwe esibondeni yinyoka yokoqobo? Asiyiyo. Le nyoka yenziwe ngobhedu. UYehova wathi kuMoses makayixhome esibondeni ukuze abantu bajonge kuyo baze baphile. Kodwa ezinye iinyoka ezisemhlabeni zezokoqobo. Zilume abantu zaza zabagulisa. Ngaba uyasazi isizathu?
Kungenxa yokuba amaSirayeli athetha kakubi ngoThixo nangoMoses. Ayakhalaza: ‘Wasikhuphela ntoni na eYiputa ukuza kufela kule ntlango? Akukho kutya yaye akukho manzi apha. Yaye sikruqukile kukutya le mana.’
Kodwa imana kukutya okulungileyo. UYehova ubanike ngommangaliso. Yaye ubanike amanzi kwangommangaliso. Kodwa abantu abanambulelo ngendlela abanyamekele ngayo uThixo. Ngoko uYehova uthumela ezi nyoka zinobuhlungu ukohlwaya amaSirayeli. Iinyoka ziyawaluma, yaye abaninzi kuwo bayafa.
Ekugqibeleni abantu beza kuMoses besithi: ‘Sonile, kuba sithethe kakubi ngoYehova nangawe. Ngoku sithandazele kuYehova asuse ezi nyoka.’
Ngoko uMoses uyabathandazela abantu. UYehova uthi kuMoses makenze le nyoka yobhedu. Uthi makayixhome esibondeni, yaye wonk’ umntu olunyiweyo makajonge kuyo. UMoses wenza njengokutsho kukaThixo. Yaye abantu abalunywayo bajonga inyoka yobhedu baze baphile kwakhona.
Sifunda okuthile koku. Ngandlel’ ithile sonke sinjengaloo maSirayeli alunywa zezo nyoka. Sonke sikwimeko yokufa. Khangela naphi na, yaye uyakubona abantu besaluphala, begula, baze bafe. Oku kungenxa yokuba indoda nomfazi bokuqala, uAdam noEva bamlahla uYehova, yaye thina sonke singabantwana babo. Kodwa uYehova wenze indlela yokuba siphile ngonaphakade.
UYehova wathumela uNyana wakhe, uYesu Kristu, emhlabeni. UYesu waxhonywa emthini, kuba abantu abaninzi babecinga ukuba ungendawo. Kodwa uYehova wanikela uYesu ukuba asisindise. Ukuba sijonga kuye size simlandele, siya kufumana ubomi obungunaphakade. Kodwa siza kufunda okungakumbi ngale nto kamva.
Numeri 21:4-9; Yohane 3:14, 15.
Imibuzo
- Kulo mfanekiso, yintoni le ibhijelwe esibondeni, yaye kwakutheni ukuze uYehova athi kuMoses makayixhome apho?
- Yintoni eyenziwa ngabantu ebonisa ukungabi nambulelo ngazo zonke izinto uThixo abenzele zona?
- Abantu bacela ukuba uMoses abenzele ntoni emva kokuthumela kukaYehova iinyoka ezinobuhlungu ukuze abohlwaye?
- Kutheni uYehova exelela uMoses ukuba enze inyoka yobhedu?
- Sinokufunda siphi isifundo kweli bali?
Imibuzo eyongezelelekileyo
- Funda iNumeri 21:4-9.
Ukukhalazela kwamaSirayeli amalungiselelo kaYehova kusisilumkiso njani kuthi? (Num. 21:5, 6; Roma 2:4)
Kwiinkulungwane ezalandelayo, amaSirayeli ayisebenzisa njani inyoka yobhedu, yaye uKumkani uHezekiya wathabatha liphi inyathelo? (Num. 21:9; 2 Kum. 18:1-4)
- Funda uYohane 3:14, 15.
Ukuxhonywa kwenyoka yobhedu kwisibonda sokomfuziselo kukufanekisela njani ukubethelelwa kukaYesu Kristu? (Gal. 3:13; 1 Pet. 2:24)


text:
‘Aniyazi Imini Okanye Ilixa’
“Hlalani nilindile, ngenxa yokuba ningayazi imini okanye ilixa.”—MAT. 25:13.
1-3. (a) Ziziphi iimeko ezimbini ezizekelisa iingongoma zemizekeliso kaYesu? (b) Yiyiphi imibuzo ekufuneka siyiphendule?
MASITHI igosa eliphambili laseburhumenteni likucela uliqhubele ulise kwintlanganiso elibalulekileyo. Noko ke, kwimizuzu nje embalwa ngaphambi kokuba uye kulithatha ulise entlanganisweni ufumanisa ukuba incinci ipetroli esemotweni. Kufuneka ukhawuleze uye kuyitha. Njengoko usaye kuyitha, liyafika igosa laseburhulumenteni. Liyakukhangela lingakuboni. Alilindi, licela omnye umntu alise. Ukhawuleza ubuye yaye ufumanisa ukuba igosa sele limkile. Uvakalelwa njani?
2 Ngoku yiba nomfanekiso ngqondweni wakho uligosa laseburhulumenteni yaye ukhetha abantu abathathu uze ubacele bakwenzele umsebenzi othile obalulekileyo. Uyabachazela indlela abafanele bawenze ngayo loo msebenzi, yaye bobathathu bakulungele ukuwenza. Xa ubuya, uqaphela ukuba ngababini kuphela abawenzileyo loo msebenzi. Ngaphezu koko, lo wesithathu uyangxengxeza kuba engawenzanga umsebenzi. Phofu ke, khange aqalise ukuwenza. Uya kuvakalelwa njani?
3 Kumzekeliso wakhe weentombi ezinyulu neetalente, uYesu wasebenzisa iimeko ezifana nezi ukuze azekelise isizathu sokuba ebudeni besiphelo amanye amaKristu athanjisiweyo eya kuzingqina ethembekile ngoxa amanye engenjinjalo. * (Mat. 25:1-30) Egxininisa ingongoma yakhe wathi, “hlalani nilindile, ngenxa yokuba ningayazi imini okanye ilixa”—nto leyo ebhekisela kwelona xesha uYesu awayeza kuzisa ngalo umgwebo kaThixo kwihlabathi likaSathana. (Mat. 25:13) Sinokusisebenzisa nathi esi siluleko namhlanje. Ngokuhlala silindile sinokungenelwa njani thina, kanye njengokuba uYesu wakhuthazayo? Ngoobani abaye bazingqina bekulungele ukusinda? Yaye yintoni esifanele siyenze ngoku ukuze sihlale silindile?
IINGENELO ZOKUHLALA SILINDILE
4. Kutheni ukuhlala siphaphile kungathethi ukuhlala sijonge ixesha?
4 Ukusebenza kumzi-mveliso, ukuya kwagqirha, okanye ukukhwela iteksi kufuna sicwangcise izinto. Ukanti ukucim’ umlilo okanye ukuhlangula abantu emva kwentlekele akufuni sicwangcise izinto kuba kunokuba yingozi oko. Kwiimeko ezinjalo, eyona nto ibalulekileyo kukusebenza kunokubambelela kucwangciso. Njengoko isiphelo sale nkqubo yezinto sisondela, umsebenzi olilungiselelo likaYehova lokusindisa abantu ubaluleke kakhulu. Ukuhlala siphaphile njengamaKristu akuthethi ukujonga ixesha. Phofu ubuncinane singenelwa ngendlela ezintlanu ngokungawazi owona mhla nelixa lokufika kwesiphelo.
5. Ukungawazi umhla okanye ilixa kunokukutyhila njani okusezintliziyweni zethu?
5 Okokuqala, ukungazi kwethu ukuba isiphelo siza kufika nini kusivulela ithuba lokutyhila oko kusezintliziyweni zethu. Phofu ke, uYehova uyasihlonela kuba uyasivumela ukuba sikhethe ukunyaniseka kuye. Nangona sijonge phambili ekusindeni esiphelweni sale nkqubo, sikhonza uYehova kuba simthanda kungekhona kuba sifuna ubomi. (Funda iNdumiso 37:4.) Siyakuvuyela ukwenza ukuthanda kwakhe, yaye siyaqonda ukuba uThixo usifundisa okuyingenelo kuthi. Imiyalelo yakhe asiloxanduva.—1 Yoh. 5:3.
6. Uvakalelwa njani uThixo xa simkhonza kuba simthanda, yaye ngoba?
6 Okwesibini, ukungazi umhla nelixa kusivulela ithuba lokuvuyisa intliziyo kaYehova. Xa simkhonza kuba simthanda—kungekhona ngenxa yosuku okanye ngenxa yomvuzo—sincedisa uYehova ekuphenduleni ungcikivo olungenasihlahla lotshaba lwakhe oluxokayo, uSathana. (Yobhi 2:4, 5; funda iMizekeliso 27:11.) Emva kokucinga ngentlungu nosizi olubangelwa nguMtyholi, ngovuyo sixhasa ulongamo lukaYehova size silugatye ulawulo olukhohlakeleyo lukaSathana.
7. Kutheni ucinga ukuba kuyinto entle ukuphila ubomi bokuzincama?
7 Okwesithathu, ukukhonza kwethu singenamhla uthile ezingqondweni zethu kuya sikhuthaza ukuba siphile ubomi bokuzincama. Nabanye abantu abangamaziyo uThixo namhlanje bakwakholelwa ukuba eli hlabathi alisayi kubakho kangangethuba elide. Besoyika intlekele ezayo, bazixelela oku: “Masidle size sisele, kuba ngomso siza kufa.” (1 Kor. 15:32) Kwelinye icala, thina asoyiki. Asifuni kuzahlula kangangokude sikholise izilangazelelo zethu zokuzingca. Kunoko, ngokuzithandela siyazincama sisebenzisa ixesha, amandla nezinye izinto esinazo sisabelana nabanye ngeendaba ezilungileyo zoBukumkani bukaThixo. (Funda uMateyu 16:24.) Siyakuvuyela ukukhonza uThixo, ingakumbi ukunceda abanye abantu ukuba bamazi.
8. Nguwuphi umzekelo oseBhayibhileni obonisa ukuba kufuneka sithembele ngokupheleleyo kuYehova nakwiLizwi lakhe?
8 Into yesine okusinceda ngayo ukungawazi umhla okanye ilixa kukuba, sithembela ngokupheleleyo kuYehova yaye siyazimisela ekuphileni ngokuvisisana neLizwi lakhe. Njengoko singafezekanga siyathanda ukuthembela kwiziqu zethu. UPawulos wathi xa ebongoza amaKristu: “Lowo ucinga ukuba umile makalumke angawi.” Abantu abangama-23 000 baphulukana nenkoliseko kaYehova kanye ngaphambi kokuba uYoshuwa akhokelele abantu bakaThixo kwiLizwe Lesithembiso. UPawulos wathi: “Ezi zinto . . . zabhalelwa ukulumkisa thina bafikelwe ziziphelo zeenkqubo zezinto.”—1 Kor. 10:8, 11, 12.
9. Iinzingo zinokusicikida njani zize zisisondeze kuThixo?
9 Eyesihlanu indlela esincedwa ngayo kukungalazi ixesha lesiphelo kukuba iinzingo zale nkqubo ziyasicikida. (Funda iNdumiso 119:71.) Imihla yokugqibela yale nkqubo ‘ingamaxesha amanqam ekunzima ukujamelana nawo,’ ngokwenene. (2 Tim. 3:1-5) Baninzi abantu abasithiyileyo kule nkqubo kaSathana, ngenxa yoko sinokutshutshiswa ngenxa yokholo lwethu. (Yoh. 15:19; 16:2) Ukuba sithobekile size sifune ulwalathiso lukaThixo xa sivavanywa, ukholo lwethu luya kuba ngathi lusulungekiswa ngomlilo. Asisayi kunikezela. Kodwa, siya kusondela ngakumbi kuYehova kunanini na ngaphambili.—Yak. 1:2-4; 4:8.
10. Yintoni eyenza ixesha libonakale likhawuleza?
10 Ukuhamba kwexesha kubalulekile. Xa sixakekile emsebenzini singajongananga newotshi, ixesha libonakala libaleka. Ngendlela efanayo, ukuba sixakeka ngumsebenzi omnandi esiwunikwe nguYehova, loo mhla nelo lixa ziya kufika ngathi kudala. Abathanjiswa abaninzi baye basimisela umzekelo omhle kule nkalo. Ngokufutshane nje makhe sihlolisise oko kwenzekayo emva kokuba uYesu emiselwe njengoKumkani ngowe-1914, size sibone indlela abanye abaye bahlala ngayo belungile ngoxa abanye bengazange bakwenze oko.
ABATHANJISWA BAHLALA BELUNGILE
11. Kwakutheni ukuze abanye abathanjiswa bacinge ukuba iNkosi iyalibazisa emva kowe-1914?
11 Usawukhumbula umzekelo kaYesu weentombi ezilishumi noweetalente. Ukuba ezo ntombi okanye amakhoboka akuloo mizekeliso ayelazi ilixa lokufika komyeni okanye kwenkosi, kwakungazi kuba yimfuneko ukuhlala elindile. Ngenxa yokuba ayengalazi ilixa, kwafuneka ahlale elungile. Nangona kangangamashumi eminyaka abathanjiswa babegqala owe-1914 njengonyaka obalulekileyo, babengayazi ncam eyona nto iza kwenzeka. Xa izinto zazingenzeki njengoko babezilindele, kwakunokuba ngathi uMyeni uyalibazisa. Omnye umzalwana wathi kamva, “Abambalwa kuthi babecinga ukuba siza kuya ezulwini ngeveki yokuqala kaOktobha [1914].”
12. Abathanjiswa bazingqine njani bethembekile yaye beziingqondi?
12 Khawucinge nje indlela ekusenokwenzeka ukuba kwakutyhafisa ngayo ukulindela isiphelo esingafikiyo! Ngaphezu koko, abazalwana bachaswa ngenxa yeMfazwe Yehlabathi I. Umsebenzi waphela, kwaba ngathi kulelwe. Kodwa ngowe-1919, bavuswa! Kwakufike uYesu kwitempile kaThixo yokomoya yaye kwakusele kuqale ixesha lokuhlola. Noko ke, abanye abazange baphumelele koko kuhlolwa yaye ekugqibeleni baphulukana nelungelo lokuqhubeka ‘bekwishishini’ likaKumkani. (Mat. 25:16) Kwaba ngathi abakhange bayongeze ioli yabo yokomoya, kanye njengeentombi ezizizidenge. Kanti, njengekhoboka elidangeleyo babengakulungelanga ukuzincama ngenxa yoBukumkani. Noko ke, uninzi lwabathanjiswa luye lwahlala luthembekile lwaza lwabonisa umnqweno wokukhonza iNkosi yalo nangeminyaka enzima yemfazwe.
13. Lwaluzibona njani izinto udidi lwekhoboka emva kowe-1914, yaye luzibona njani namhlanje?
13 Emva kowe-1914, iMboniselo yathetha la mazwi abalulekileyo: “Bazalwana, abo kuthi banesimo esilungileyo ngakuThixo abaphoxeki nakweliphi na lamalungiselelo Akhe. Sasinganqweneli ukuba kwenziwe ukuthanda kwethu; ngoko ukufumanisa kwethu ukuba sasilindele into ephosakeleyo ngo-Oktobha, 1914, sakuvuyela ukuba iNkosi ingaliguqulanga iCebo Layo ukuze lilungele thina. Besinganqweneli ukuba yenjenjalo. Ekuphela kwento esiyinqwenelayo kukuqonda oko ikucebileyo neenjongo Zayo.” Abathanjiswa beNkosi basathobeke yaye bazinikele ngaloo ndlela nangoku. Abahambi besithi baphefumlelwe, kodwa bazimisele ukuqhuba “ishishini” leNkosi emhlabeni. Kanti ngoku “isihlwele esikhulu” ‘sezinye izimvu,’ amaKristu anethemba lokuphila emhlabeni, axelisa ukulinda nenzondelelo yabo.—ISityhi. 7:9; Yoh. 10:16.
UKUHLALA SILUNGILE
14. Ukunamathela kwijelo likaThixo lokusasaza ukutya kokomoya kunokusikhusela njani?
14 Kanye njengoko amaKristu athanjisiweyo esenza, amalungu alumkileyo esihlwele esikhulu ahlala esondele kwijelo elimiselwe nguThixo lokusasaza ukutya kokomoya. Loo nto iphumela ekubeni babe ngathi bazalisa ioli yabo yokomoya efumaneka kwiLizwi likaThixo nakumoya wakhe. (Funda iNdumiso 119:130; noYohane 16:13.) Njengoko bomelele, bazingqina bekulungele ukubuya kukaKristu, bahlale bexakekile nakuba bevavanywa ngokuqatha. Ngokomzekelo, kwenye inkampu yoxinaniso yamaNazi, abazalwana bafika beneBhayibhile enye kuphela. Ngoko bathandazela okunye ukutya kokomoya. Akuzange kube kudala beva ukuba omnye umzalwana owayesandul’ ukubanjwa uthubelezise iiMboniselo ezintsha ngokuzifaka kumlenze wakhe owenziwe ngomthi. Phakathi kwabo basindayo, ngumzalwana ongumthanjiswa ogama linguErnst Wauer owathi kamva: “Ngommangaliso uYehova wazibethelela ezingqondweni zethu iingongoma ezomelezayo zaloo manqaku.” Waphinda wathi: “Namhlanje, kulula gqitha ukufumana ukutya kokomoya, kodwa ke ngaba sisoloko sikuxabisa? Ndiqinisekile ukuba uYehova ubabekele intaphane yeentsikelelo abo bathembele kuye, abanyanisekileyo nabatya kwitafile yakhe.”
15, 16. Yavuzwa njani inzondelelo yesinye isibini ngobulungiseleli bamaKristu, yaye wena unokufunda ntoni kuloo mava?
15 Nezinye izimvu zisoloko zixakekile kumsebenzi weNkosi, zixhasa abazalwana bakaKristu. (Mat. 25:40) Ngokwahlukileyo kwikhoboka elingendawo nelidangeleyo kumzekeliso kaYesu, zikulungele ukuzincama nokuzimisela ukubeka kuqala uBukumkani. Ngokomzekelo, xa uJon noMasako bacelwa ukuba baye kunceda kwintsimi entetho isisiTshayina eKenya, baqala bamathidala. Kodwa emva kokuthandaza baza bahlolisise iimeko zabo bagqiba kwelokuba bafudukele kuloo ntsimi.
16 Bavuzwa ngendlela engathethekiyo ngemigudu yabo. Bathi: “Ubulungiseleli apha bumnandi ngendlela engenambaliso. Baqalisa izifundo zeBhayibhile ezisixhenxe. Kwabakho nezinye izinto ezivuyisayo. Balebela ngelithi: “Mihla le siyambulela uYehova ngokusivumela ukuba sibe lapha.” Kambe ke, kukho abazalwana noodade abaninzi abaye babonisa ngezigqibo abazenzileyo ukuba bazimisele ukusebenza nzima kwinkonzo kaYehova enoba isiphelo siza kufika nini na. Cinga nje ngamawakawaka aye aphumelela kwiSikolo saseGiliyadi aza aba ngabathunywa bevangeli. Kutheni ungakhe ufunde ngale nkonzo ikhethekileyo kwinqaku elinomxholo othi “Senza Okusemandleni Ethu!” elikwiMboniselo kaOktobha 15, 2001? Njengoko ufunda eli nqaku limnandi lithetha ngendlela olucetywa ngayo usuku lomthunywa wevangeli, cinga ngendlela wena onokuyandisa ngayo inkonzo oyinikela kuThixo, nto leyo enokuphumela ekubeni ube noyolo.
NAWE HLALA ULINDILE
17. Ukungawazi umhla okanye ilixa kuye kwaba yintsikelelo njani?
17 Ngokucacileyo, ukungawazi owona mhla okanye ilixa lokupheliswa kwale nkqubo kube yintsikelelo kuthi. Kunokuba sikhathazeke okanye sityhafe, sisondela ngakumbi kuYehova, uBawo wethu onothando, njengoko sizibhokoxa ekwenzeni ukuthanda kwakhe. Ukugcina izandla zethu zibambe ikhuba, size siphephe iziphazamiso kuye kwabangela ukuba siyinandiphe kakhulu inkonzo yeNkosi yethu.—Luka 9:62.
18. Kutheni singafuni ukululahla ukholo esinalo?
18 Imini kaThixo yomgwebo isemnyango. Sonke asifuni kuphoxa uYehova okanye uYesu. Basinike amalungelo axabisekileyo enkonzo kule mihla yokugqibela. Siyixabisa ngokwenene indlela abasithembe ngayo!—Funda eyoku-1 kuTimoti 1:12.
19. Sinokuhlala njani silungile?
19 Enoba sinethemba lokuphila ezulwini okanye kwiParadesi esemhlabeni, masizimisele ukuqhubeka sisenza ngokuthembeka isabelo esisinikwe nguThixo sokushumayela nokwenza abafundi. Asikawazi umhla nelixa elichanileyo eya kufika ngalo imini kaYehova, yaye ngaba ngokwenene kuyimfuneko ukuba siwazi? Sinako ukuhlala silungile yaye siya kuqhubeka sisenjenjalo. (Mat. 24:36, 44) Siqinisekile ukuba logama nje sithembele ngokupheleleyo kuYehova size sibeke uBukumkani kwindawo yokuqala, akasayi kuze asiphoxe.—Roma 10:11.
^ isiqe. 3 Sicela ufunde iMboniselo kaMatshi 1, 2004, iphepha 14-18.


text:
Chapter 1
1 Ngenyanga yesibhozo, ngomnyaka wesibini kaDariyo, kwafika ilizwi likaYehova kuZekariya unyana kaBherekiya, unyana kaIdo, umprofeti, lisithi:
2 UYehova waye enoburhalarhume obukhulu kooyihlo.
3 Yithi ke kubo, Utsho uYehova wemikhosi ukuthi, Buyelani kum, utsho uYehova wemikhosi; ndobuyela kuni, utsho uYehova wemikhosi.
4 Musani ukuba njengooyihlo, ababebizwa bona ngabaprofeti bangaphambili, besithi, Utsho uYehova wemikhosi ukuthi, Khanibuye ngoku ezindleleni zenu ezimbi nasezintlondini zenu ezimbi; ke abaphulaphula, abandibazela ndlebe; utsho uYehova.
5 Ooyihlo baphi na? nabaprofeti baya kudla ubomi ngonaphakade na?
6 Kodwa amazwi am, nemimiselo yam, endayimisela abakhonzi bam abaprofeti, ayibafumananga na ooyihlo? ukuze babuye bathi, Njengoko wakunkqangiyelayo uYehova ukuba akwenze kuthi, ngokweendlela zethu nangokweentlondi zethu, wenjenjalo kuthi.
7 Ngosuku lwamashumi omabini anesine lwenyanga yeshumi elinanye, inyanga enguShebhati, ngomnyaka wesibini kaDariyo, kwafika ilizwi likaYehova kuZekariya unyana kaBherekiya, unyana kaIdo, umprofeti, lisithi,
8 Ndibone ebusuku, nanko umntu ekhwele ehasheni elibomvu; waye ke emi phakathi kwemimirtile ebisenyobeni, ngasemva kwakhe ingamahashe, abomvu, nangwevu, namhlophe.
9 Ndathi, Ngoobani na aba, nkosi yam? Sathi kum isithunywa ebesithetha nam, Ndokubonisa ukuba ngoobani na aba.
10 Waphendula umntu obemi phakathi kwemimirtile wathi, Aba ngabathunywe nguYehova, ukuba balihambahambe ihlabathi.
11 Basiphendula isithunywa sikaYehova ebesimi phakathi kwemimirtile, bathi, Silihambahambile ihlabathi, nalo lonke ihlabathi lihleli lizolile.
12 Saphendula ke isithunywa sikaYehova, sathi, Yehova wemikhosi, koba nini na ungasikwa yimfesane wena, ngenxa yeYerusalem nemizi yakwaYuda, owayibhavumelayo le minyaka imashumi asixhenxe?
13 UYehova wasiphendula isithunywa esibe sithetha nam, ngamazwi alungileyo, ngamazwi athuthuzelayo.
14 Sathi kum isithunywa esibe sithetha nam, Memeza uthi, Utsho uYehova wemikhosi ukuthi, Ndinekhwele, ikhwele elikhulu, ngeYerusalem nangeZiyon.
15 Ndinoburhalarhume obukhulu kuzo iintlanga ezihleli ngokonwaba; ngokokuba bendinoburhalarhume mna umzuzwana, ke zona zongezelelela ububi.
16 Ngako oko, utsho uYehova ukuthi, Ndiyibuyele iYerusalem ngemfesane; indlu yam iya kwakhelwa khona, utsho uYehova wemikhosi; ulutya lokulinganisa luya kolulwa phezu kweYerusalem.
17 Buya umemeze, uthi, Utsho uYehova wemikhosi ukuthi, Imizi yam isaya kuphalala okulungileyo; uYehova usaya kuyithuthuzela iZiyon, ayinyule iYerusalem.
18 Ndaphakamisa amehlo am, ndakhangela, nanzo iimpondo, zine.
19 Ndathi kwisithunywa esibe sithetha nam, Ziyintoni na ezi? Sathi kum, Ezi ziimpondo ezichithachithe uYuda, uSirayeli, neYerusalem.
20 UYehova wandibonisa iingcibi zokukhanda, zine.
21 Ndathi, Aba baze kwenza ntoni na? Sathetha sathi, Ezi ziimpondo ezichithachithe uYuda, ngokokude kungabikho bani uphakamisa intloko yakhe: aba ke baze kuzothusa, baziwise phantsi iimpondo zeentlanga, eziphakamise uphondo ezweni lakwaYuda, ukuba zilichithachithe.


text:
Chapter 1
1 UPawulos, umkhonzi kathixo, umpostile ke kaYesu Kristu, ngokokholo lwabanyulwa bakaThixo, nokuyazi inyaniso engokokuhlonela uThixo;
2 ngethemba lobomi obungunaphakade, awathi uThixo, ongenakuxoka, wabubeka idinga ngaphambi kwamaxesha angunaphakade,
3 walibonakalisa ke ilizwi lakhe ngamaxesha angawalo, ngokuvakalisa endakuphathiswayo mna, ngokommiselo woMsindisi wethu uThixo:
4 kuTito, umntwana wam wenene ngokwaselukholweni, esinobudlelane ngalo: Makube lubabalo, noxolo oluvela kuThixo uYise, nakuYesu Kristu, uMsindisi wethu.
5 Ndakushiya eKrete ngenxa yoku, ukuze uhambise ukuzilungisa izinto eziseleyo, umise amadoda amakhulu kwimizi ngemizi, njengoko ndakumisela ngako mna:
6 ukuba umntu ungongenakumangaleleka, eyindoda yamfazi mnye enabantwana abakholiweyo, abangamiselwa tyala lakuzibhubhisa, abangaswele kuthobela mntu.
7 Kuba umveleli umelwe kukuba ngongenakumangaleleka, njengegosa likaThixo; angabi ngowenza ukuzithandela kwakhe; angabi ngoqumba msinya; angabi ngogeziswa yiwayini; angabi ngumbethi; angabi ngongxamela nzuzo imbi.
8 Umelwe kukuthi abe ngobuka iindwendwe, umthandi wokulungileyo, onesidima, olilungisa, ongcwele, onokuzeyisa;
9 ebambelele ezwini elithembekileyo ngokwemfundiso, ukuze abe nako ukuvuselela ngayo imfundiso ephilileyo, nokubohlwaya badane abaphikayo.
10 Kuba baninzi abathethi bezinto ezingento nabakhohlisi, abaswele intobeko, ngokukodwa abo bolwaluko,
11 abamelwe kukuvingcwa imilomo; abathi izindlu ziphela bazibhukuqe, befundisa izinto ezingafanelekileyo ngenxa yenzuzo embi.
12 Wathi omnye wabo, kwaumprofeti wakowabo, AmaKrete ahlala engamaxoki, amarhamncwa amabi, amadla-kudla angasebenziyo.
13 Obo bungqina buyinene. Ngenxa yeli thuba bohlwaye kabukhali, badane, ukuze baphile elukholweni;
14 banganyamekeli zintsomi zabuYuda, namithetho yabantu abayinikela umva inyaniso.
15 Izinto zonke zihlambulukile kwabahlambulukileyo; kwabadyobhekileyo nabangakholwayo, akukho nto ihlambulukileyo; kusuke kwadyobheka nengqiqo nesazela sabo.
16 Bayavuma ukuba bayamazi uThixo; kanti ngayo imisebenzi bayamkhanyela, bengamasikizi, bengabangevayo, nakumsebenzi wonke olungileyo bengenakucikideka.


text:
OKWENZEKA EHLABATHINI
Makhe Sithethe Ngombindi Mpuma
UMbindi Mpuma wawufudula uliziko lempucuko kwihlabathi lamandulo, ngenxa yoko inamanxiwa amaninzi ekunokwembiwa kuwo izinto zakudala.
Abenzi Bewayini BamaKanan
Ngo-2013 abembi bezinto zakudala bafumana izisele zamaKanan zokugcina iwayini ezazisetyenziswa kwiminyaka emalunga neyi-3 700 eyadlulayo. Ezi zisele zazinemiphanda eyi-40 emikhulu enokulingana neebhotile eziyi-3 000 zewayini. Umembi wezinto zakudala owayehlola intlenge eyetshele kule miphanda wafumanisa ukuba amaKanan ayenobuchule bokwenza iwayini. Wathi: “Yonke le miphanda yadidiyelwa ngendlela efana twatse.”
NGABA UBUSAZI? IBhayibhile ithetha ngokuveliswa ‘kweyona wayini ilungileyo’ nguSirayeli wamandulo, nokugcinwa kwayo kweyona miphanda mikhulu.—INgoma yazo iiNgoma 7:9; Yeremiya 13:12.
Ukwanda Kwabantu
Ngo-2012 eYiputa kuye kwazalwa abantwana abangakumbi abayi-560 000, kunango-2010, ngokutsho kweGuardian newspaper. UMagued Osman weziko lophando laseYiputa iBaseera wathi: “Eli lelona nani lakha lalikhulu kuyo yonke imbali yaseYiputa.” Ukuba abantu bayaqhubeka besanda ngesi santya, ezinye iingcali zithi, ilizwe liya kuba kunengxaki yokunqongophala kwamanzi, umbane nokutya.
NGABA UBUSAZI? IBhayibhile ithi, injongo kaThixo kukuba abantu ‘bazalise umhlaba,’ ngomlinganiselo osengqiqweni kodwa kungabikho mntu usweleyo.—Genesis 1:28; INdumiso 72:16.
Kufunyenwe Iimfumba Yeengqekembe
Kwafunyanwa iingqekembe zobhedu ezingaphezu kwe-100 ezibhalwe “Unyaka Wesine” ngakuhola wendlela kwaSirayeli. Lo nyaka ubhekisela kunyaka wesine wokuvukela kwamaYuda amaRoma (ngo-69-70 C.E.)—le mvukelo yakhokelela ekutshatyalalisweni kweYerusalem. UPablo Betzer ongumalathisi wolu phando uthi: “Kuyabonakala ukuba lo mntu wayebona ukuba isiphelo sisemnyango—mhlawumbi wayeyibona imikhosi yamaRoma eyayihlasela. Wazifihla kuba ecinga ukuba uza kuphinda azifumane.”
NGABA UBUSAZI? Ngo-33 C.E. uYesu wachaza ukuba iYerusalem yayiza kurhangqwa ngamaRoma. Wayalela amaKristu ukuba asabele ezintabeni ukuze akhuseleke.—Luka 21:20-24.


text:
Lungisa Ukungavisisani Ngomoya Wothando
“Hlalani ninoxolo phakathi kwenu.”—MARKO 9:50.
IINGOMA: 39, 77
1, 2. Kukuphi ukungavisisani ekuthethwa ngako kwiGenesis, yaye kutheni kubangel’ umdla?
NGABA wakha wacinga ngamabali okungavisisani aseBhayibhileni? Kwizahluko zokuqala nje zeGenesis sifunda ukuba uKayin wabulala uAbheli (Genesis 4:3-8); omnye umfana wabetha uLameki, waza yena wambulala (Genesis 4:23); abalusi baka-Abraham nabakaLote baxabana (Genesis 13:5-7); uHagare wayezibona ebhetele kunoSara, yaye uSara wakhuphela umsindo kuAbraham (Genesis 16:3-6); uIshmayeli wayengavani nomntu wonke, nabantu babengamfuni.—Genesis 16:12.
2 Kutheni kubhaliwe eBhayibhileni oku kungavisisani? Kuba singafunda lukhulu kule mizekelo yaba bantu bangafezekanga, nababeneengxaki zokwenene. Nathi asifezekanga, ngoko xa sineengxaki ezifanayo ebomini bethu, sinokulandela imizekelo emihle eseBhayibhileni size siphephe ukulandela emibi. (Roma 15:4) Oku kunokusifundisa ukuhlala siseluxolweni nabanye.
3. Siza kufunda ngantoni kweli nqaku?
3 Kweli nqaku, siza kufunda ngesizathu sokuba simele sikulungise ukungavisisani okanye iingxabano, nendlela esinokukwenza ngayo oko. Siza kufunda nangemigaqo yeBhayibhile enokusinceda silungise iingxaki, size sigcine ulwalamano oluhle noYehova kunye nabanye.
ISIZATHU SOKUBA ABANTU BAKATHIXO BEMELE BALUNGISE UKUNGAVISISANI
4. Sisiphi isimo sengqondo esiye sasazeka emhlabeni wonke, yaye uye waba yintoni umphumo?
4 USathana ngoyena nobangela wokuba abantu bengamanyananga yaye bengavisisani. Kutheni sisitsho nje? E-Eden, uSathana wathi wonke umntu umele azigqibele phakathi kokulungileyo nokubi ngaphandle kokhokelo lukaThixo. (Genesis 3:1-5) Kodwa xa sijonga ehlabathini, sibona kakuhle ukuba isimo sengqondo esinjalo sizisa iingxaki kuphela. Abantu abaninzi bavakalelwa kukuba banelungelo lokuzigqibela phakathi kokulungileyo nokubi. Banekratshi, bacingela iziqu zabo yaye bayakhuphisana, bengakhathali nokuba izigqibo zabo zibavisa kabuhlungu abanye. Oku kubangela ukungavisisani. IBhayibhile ithi, ukuba siyakhawuleza ukuba nomsindo, siya kuhlala singavisisani nabanye futhi siya kwenza izono ezininzi.—IMizekeliso 29:22.
5. UYesu wabafundisa njani abantu ukuba balungise ukungavisisani?
5 KwiNtshumayelo yaseNtabeni, uYesu wafundisa abalandeli bakhe ukuba bazame ukuphepha ukungavisisani enoba oku kusenokungabaphathi kakuhle. Ngokomzekelo, wabafundisa ukuba babe nobubele, babe seluxolweni nabanye, baphephe umsindo yaye bakulungise ngokukhawuleza ukungavisisani, baze bazithande iintshaba zabo.—Mateyu 5:5, 9, 22, 25, 44.
6, 7. (a) Kutheni kubalulekile ukulungisa ukungavisisani ngokukhawuleza? (b) Yiyiphi imibuzo abantu bakaYehova abamele bazibuze yona?
6 Namhlanje ukuthandaza, ukushumayela nokuya ezintlanganisweni kuyinxalenye yonqulo lwethu. Ngoko ukuba asivisisani nabazalwana bethu, uYehova akasayi kulwamkela unqulo lwethu. (Marko 11:25) Ukuze sibe ngabahlobo bakaYehova, simele sibaxolele abanye xa besenza iimpazamo.—Funda uLuka 11:4; Efese 4:32.
Ngaba ukhawuleza ubaxolele abazalwana bakho?
7 UYehova ulindele ukuba bonke abakhonzi bakhe baxolele yaye babe seluxolweni nabanye. Masizibuze: ‘Ngaba ndikhawuleza ndibaxolele abazalwana bam? Ngaba ndiyakuvuyela ukuba kunye nabo?’ Ukuba uyaqonda ukuba umele uphucule kwindlela oxolela ngayo, thandaza kuYehova umcele akuncede. UBawo wethu osemazulwini uza kuyiva imithandazo yokuthobeka enjalo aze ayiphendule.—1 Yohane 5:14, 15.
NGABA UNGAKUBETHA NGOYABA UKUKHUTYEKISWA?
8, 9. Yintoni esimele siyenze xa sikhutyekisiwe?
8 Sonke asifezekanga, ngoko sinokulindela ukuba abantu bathethe okanye benze izinto ezinokusikhubekisa. (INtshumayeli 7:20; Mateyu 18:7) Uza kusabela njani? Sinokufunda isifundo esibalulekileyo kula mava alandelayo: Omnye udade wabulisa abazalwana ababini kwelinye itheko. Kodwa omnye umzalwana wakhutyekiswa yindlela awambulisa ngayo. Xa aba bazalwana beshiyeke bobabini, lo mzalwana ukhutyekisiweyo wakhalazela lo dade. Sekunjalo, lo mzalwana wesibini wamkhumbuza ukuba lo dade ukhonze uYehova ngokuthembeka kangangeminyaka eyi-40 nakubeni wayejamelene neengxaki ezininzi. Wayeqinisekile ukuba lo dade ebengenazinjongo zakumkhubekisa. Wasabela njani la mzalwana wokuqala? Wathi, “Unyanisile,” waza wakhetha ukukulibala oko kwenzekileyo.
9 Asifundisa ntoni la mava? Xa sikhutyekiswa, sinokuyikhetha indlela yokusabela. Umntu onothando uyaxolela. (Funda iMizekeliso 10:12; 1 Petros 4:8) Xa ‘sikubetha ngoyaba ukunxaxha,’ uYehova uyavuya. (IMizekeliso 19:11; INtshumayeli 7:9) Ngoko kwixesha elizayo, xa umntu ethetha okanye esenza into ekukhubekisayo, khawuzibuze: ‘Ngaba ndinokusibetha ngoyaba esi siphoso? Ngaba nyhani ndimele ndihlale ndicinga ngale nto?’
10. (a) Ekuqaleni wasabela njani omnye udade xa kwakuthethwa kakubi ngaye? (b) Nguwuphi umbhalo owanceda lo dade ahlale eseluxolweni?
10 Xa abanye bethetha kakubi ngathi, kusenokuba nzima ukukubetha ngoyaba oko. Cinga ngoko kwenzeka komnye udade, esiza kumbiza ngokuba nguLucy. Abanye ebandleni bathetha kakubi ngobulungiseleli bakhe nendlela awayelisebenzisa ngayo ixesha lakhe. Oku kwamkhathaza kakhulu, waza wacela uncedo kubazalwana abaqolileyo. Waba yintoni umphumo? Uthi basebenzisa iBhayibhile ukuze bamncede angazikhathazi ngezinto ezimbi ezithethwa ngabanye, kunoko acinge ngakumbi ngoYehova. Wakhuthazeka xa wafunda uMateyu 6:1-4. (Yifunde.) Ezo ndinyana zamkhumbuza ukuba okona kubalulekileyo kukuvuyisa uYehova. Ngoko wakhetha ukukubetha ngoyaba oko kwakuthethwa ngaye. Ngoku, nokuba abanye bathetha kakubi ngobulungiseleli bakhe, wonwabile kuba uyazi ukuba wenza konke okusemandleni akhe ukuvuyisa uYehova.
XA UNGAKWAZI UKUKUBETHA NGOYABA UKUKHUTYEKISWA
11, 12. (a) Umele enze ntoni umKristu xa ecinga ukuba umzalwana wakhe ‘unento ngakuye’? (b) Sinokufunda ntoni kwindlela uAbraham awakulungisa ngayo ukungavisisani? (Jonga umfanekiso osekuqaleni.)
11 “Sonke siyakhubeka izihlandlo ezininzi.” (Yakobi 3:2) Masithi uva ukuba mzalwana uthile uye wakhutyekiswa yinto oyithethileyo okanye oyenzileyo. Umele wenze ntoni? UYesu wathi ukuba “uzisa isipho sakho esibingelelweni, uthi ulapho ukhumbule ukuba umzalwana wakho unento ngakuwe, sishiye isipho sakho apho phambi kwesibingelelo, uze uhambe uye kuxolelana nomzalwana wakho kuqala, wandule ke, wakubuya, unikele isipho sakho.” (Mateyu 5:23, 24) Ngoko thetha nomzalwana wakho. Xa uthetha naye, usukelo lwakho lumele lube kukwenza uxolo kunye naye. Umele uyivume impazamo yakho uze ungazami ukulibeka kuye ityala. Uxolo nabazalwana bethu yeyona nto ibalulekileyo.
Usukelo lwethu lumele lube kukwenza uxolo kunye nabazalwana bethu
12 IBhayibhile ibonisa indlela abakhonzi bakaThixo abanokugcina ngayo uxolo xa kukho ukungavisisani. Ngokomzekelo, uAbraham nomtshana wakhe uLote babenemfuyo eninzi, yaye abalusi bemfuyo yabo baqalisa ukungavisisani kuba umhlaba wawungabanelanga. Kuba uAbraham wayefuna ukwenza uxolo, wavumela uLote ukuba akhethe umhlaba awufunayo. (Genesis 13:1, 2, 5-9) Onjani wona ukuba mhle umzekelo kuthi! Ngaba uAbraham walahlekelwa ngokupheleleyo ngenxa yesisa sakhe? Hayi. Ngokukhawuleza emva koko, uYehova wathembisa ukumsikelela ngakumbi kunoko walahlekelwa kuko. (Genesis 13:14-17) Sifunda ntoni koku? Nokuba sinokulahlekelwa kokuthile, uYehova uya kusisikelela ukuba sikulungisa ngothando ukungavisisani. [1]—Jonga umbhalo osekugqibeleni.
13. Omnye umveleli wasabela njani xa kwathethwa rhabaxa naye, ibe sinokufunda ntoni kulo mzekelo?
13 Khawucinge ngalo mzekelo wakutshanje. Umveleli omtsha wesebe lendibano wafowunela omnye umzalwana emcela ukuba eze kusebenza kwelo sebe. Lo mzalwana wathetha amazwi arhabaxa waza wabeka phantsi ifowuni, ngenxa yokuba wayesaqumbele umveleli wangaphambili weli sebe. Lo mveleli mtsha akazange akhubeke, kodwa akazange akubethe ngoyaba oko kwenzekileyo. Emva kweyure waphinda wafowunela lo mzalwana waza wacela ukuba badibane. Kwiveki elandelayo, aba bazalwana badibana eHolweni yoBukumkani, yaye emva kokuthandaza kuYehova, bathetha kangangeyure. Lo mzalwana wamcacisela into eyenziwa ngulaa mveleli wokuqala. Lo mveleli mtsha waphulaphula ngobubele waza wathetha ngezibhalo eziluncedo. Ngenxa yoku, aba bazalwana benza uxolo baza basebenza kunye endibanweni. Lo mzalwana uyayixabisa into yokuba lo mveleli wathetha naye ngobubele.
NGABA UMELE UBANDAKANYE ABADALA?
14, 15. (a) Simele silisebenzise xa kutheni icebiso elikuMateyu 18:15-17? (b) Ngawaphi amanyathelo amathathu awachazwa nguYesu, ibe ifanele ibe yintoni injongo yethu xa siwasebenzisa?
14 Ngamaxesha amaninzi ukungavisisani okubakho phakathi kwamaKristu kunako ukulungiswa kungakhange kubandakanywe abanye abantu. Sekunjalo, ngamanye amaxesha oku kuba nzima. Ezinye iimeko ziye zifune kubandakanywe nabanye abantu njengoko ebonisa uMateyu 18:15-17. (Yifunde.) “Isono” athetha ngaso apha uYesu asikokungavisisani nje okuncinane phakathi kwamaKristu. Siyazi njani loo nto? UYesu wathi xa umoni engafuni ukuguquka nasemva kokuba umzalwana wakhe, amangqina kwanabadala bethethe naye, umele aphathwe “njengomntu weentlanga nomqokeleli werhafu.” Namhlanje, le nto ithetha ukuba umele asuswe kubudlelane. Esi ‘sono’ sinokuquka izinto ezifana nobuqhetseba okanye ukunyelisa, kodwa asiquki ukukrexeza, ubufanasini, ukuwexuka okanye unqulo-zithixo. Ezi zona izono zimele ngokuqinisekileyo zisingathwe ngabadala.
15 Injongo kaYesu ngokusinika eli cebiso kukubonisa indlela yokunceda umzalwana wethu kuba simthanda. (Mateyu 18:12-14) Sinokulisebenzisa njani eli cebiso? (1) Simele sizame ukulungisa ukungavisisani nomzalwana wethu ngaphandle kokubandakanya abanye. Kusenokufuneka sithethe naye izihlandlo eziliqela. Kodwa simele senze ntoni ukuba akude kubekho xolo? (2) Simele sithethe nomzalwana wethu kunye nomnye umntu oyaziyo le ngxaki okanye okwaziyo ukubona ukuba kwenziwe ububi kusini na. Ukuba le ngxaki iyalungiswa, uya kuba “umzuzile umzalwana wakho.” Kodwa kuphela kusemva kokuba uthethe nomzalwana wakho izihlandlo eziliqela waza awakwazi ukwenza uxolo naye apho ufanele (3) uchazele abadala ngale ngxaki.
16. Yintoni ebonisa ukuba ukulandela amacebiso kaYesu kuyasebenza, ibe yindlela yothando?
16 Kwiimeko ezininzi, akuyomfuneko ukuba siwathathe onke la manyathelo mathathu akuMateyu 18:15-17. Iyakhuthaza loo nto. Kutheni sisitsho nje? Kuba kwiimeko ezininzi, umoni uye ayiqonde impazamo yakhe aze ayilungise, kuze kungabikho mfuneko yokuba asuswe kubudlelane. Lowo ukhutyekisiweyo umele amxolele umzalwana wakhe ukuze kubekho uxolo phakathi kwabo. Ngoko, ngokwecebiso likaYesu, kucacile ukuba akuyomfuneko ukuba sikhawuleze sibandakanye abadala. Simele sibabandakanye kuphela xa sele siwathathile amanyathelo amabini okuqala, naxa kukho ubungqina obucacileyo bokuba ikho into ephosakeleyo eyenziweyo.
17. Ziziphi iintsikelelo esiza kuzifumana ukuba sizama ‘ukufuna uxolo’ nabanye?
17 Logama singekafezeki, siseza kuqhubeka sikhubekisana. Umfundi uYakobi wabhala wathi: “Ukuba kukho nabani na ongakhubeki zwini, lowo uyindoda egqibeleleyo, ekwaziyo ukuwubamba ngomkhala kwanomzimba wayo uphela.” (Yakobi 3:2) Ukuze silungise ukungavisisani, simele senze konke okusemandleni ethu ‘ukufuna uxolo, silusukele.’ (INdumiso 34:14) Xa siqhubeka siseluxolweni nabanye, siza kuba nolwalamano oluhle nabazalwana noodade, ibe siza kumanyana. (INdumiso 133:1-3) Okona kubalulekileyo kukuba siza kuba nobuhlobo obusondeleyo noYehova, “uThixo onika uxolo.” (Roma 15:33) Siza kuzifumana zonke ezi ntsikelelo xa sikulungisa ngothando ukungavisisani.
^ [1] (isiqendu 12) Abanye abantu abaye balungisa ukungavisisani ngoxolo nguYakobi kuEsawu (Genesis 27:41-45; 33:1-11); nguYosefu kubantakwabo (Genesis 45:1-15); noGidiyon kumaEfrayim (ABagwebi 8:1-3). Mhlawumbi usenokucinga neminye imizekelo yeBhayibhile efanayo.